#3362: Kemaksuman Para Nabi

Soalan:
Assalamualaikum w.b.t Dato’ Seri. Saya harap Tuan dapat berikan penjelasan tentang kemaksuman para Nabi dan Rasul. Terima Kasih.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Definisi Maksum
Maksum merupakan salah satu kata pinjaman bahasa Arab yang dialih bahasa ke bahasa Melayu. Menurut
Kamus Dewan Bahasa dan Pustaka Edisi Keempat
, ia bererti terpelihara atau bebas daripada dosa, tidak tercela, dan tidak berdosa.
Di dalam bahasa Arab, maksum disebutkan sebagai
al-‘ismah
(العِصْمَةُ) yang berasal dari perkataan (عَصَمَ – يَعْصِمُ), bermaksud menghalang dan memelihara. Ibn Manzur menyebutkan,
al-‘ismah
menurut pertuturan orang Arab bermaksud menghalang, apabila dikatakan: “
‘Ismah
Allah terhadap hamba-Nya”, ia bermaksud Allah menghalang hamba-Nya daripada sesuatu yang membinasakannya. (Lihat
Lisan al-‘Arab
, 12/403)
Ini sebagaimana dalam firman Allah SWT:
 قَالَ سَآوِي إِلَىٰ جَبَلٍ يَعْصِمُنِي مِنَ الْمَاءِ ۚ
Maksudnya:
“Anaknya menjawab: ‘Aku akan pergi berlindung ke sebuah gunung yang dapat menyelamatkan aku daripada ditenggelamkan oleh air’.”
(Surah Hud: 43)
Al-‘ismah
juga bermaksud memelihara. Ibn Hajar al-‘Asqalani menyebutkan dalam bab yang bertajuk: Orang yang Maksum Adalah Mereka yang Dipelihara oleh Allah, yakni dipelihara dari terjerumus ke dalam kecelakaan atau apa-apa yang membawa kepada kecelakaan itu. (Lihat
Fath al-Bari
, 18/454)
Kemaksuman Para Nabi
Sebelum menjawab persoalan di atas, suka untuk kami ketengahkan bahawa para Nabi dan Rasul itu merupakan utusan Allah SWT kepada kaum mereka sebagai perantara untuk menyebarluaskan kebenaran dan ajaran yang benar. Syari‘at yang dibawakan para Nabi dan Rasul itu merupakan sebuah amanah yang amat besar untuk disampaikan ke segenap penjuru muka bumi sebagai sebuah risalah yang agung, yang mampu menyelamatkan mereka di akhirat kelak.
Firman Allah SWT:
أُولَٰئِكَ الَّذِينَ آتَيْنَاهُمُ الْكِتَابَ وَالْحُكْمَ وَالنُّبُوَّةَ ۚ فَإِن يَكْفُرْ بِهَا هَٰؤُلَاءِ فَقَدْ وَكَّلْنَا بِهَا قَوْمًا لَّيْسُوا بِهَا بِكَافِرِينَ
Maksudnya:
“Mereka itulah orang-orang yang telah Kami berikan kepadanya Kitab Suci, dan Hikmah (ilmu pengetahuan), serta pangkat kenabian. Oleh itu, jika orang-orang (kafir) itu mengingkarinya, maka sesungguhnya Kami akan menyerahkannya kepada kaum (lain) yang tidak akan mengingkarinya.”
(Surah al-An‘am: 89)
Ini juga seperti dalam firman-Nya:
يَا أَيُّهَا الرَّسُولُ بَلِّغْ مَا أُنزِلَ إِلَيْكَ مِن رَّبِّكَ ۖ وَإِن لَّمْ تَفْعَلْ فَمَا بَلَّغْتَ رِسَالَتَهُ ۚ
Maksudnya:
“Wahai Rasul (Muhammad)! Sebarkanlah (al-Quran) yang diturunkan kepadamu dari Tuhanmu. Dan jika kamu tidak melakukannya, maka kamu tidak menyampaikan risalah-Nya.”
(Surah al-Ma’idah: 67)
Begitu juga yang disebutkan dengan jelas dalam firman-Nya yang lain:
 إِنَّا أَرْسَلْنَاكَ بِالْحَقِّ بَشِيرًا وَنَذِيرًا ۚ وَإِن مِّنْ أُمَّةٍ إِلَّا خَلَا فِيهَا نَذِيرٌ
Maksudnya:
“Sesungguhnya Kami mengutusmu dengan (agama) yang benar, sebagai pembawa berita gembira (kepada orang-orang yang beriman) dan pemberi amaran (kepada orang-orang yang ingkar); dan tidak ada, sesuatu umat pun melainkan telah ada dalam kalangannya dahulu seorang Rasul pemberi ingatan dan amaran.”
(Surah Fathir: 24)
Oleh kerana para Nabi dan Rasul diutuskan oleh Allah SWT sebagai pemegang amanah yang besar, sedangkan mereka juga manusia sepertimana kaum mereka juga manusia, pasti terkadang berlakunya kekhilafan yang mungkin tidak disengajakan. Istimewanya mereka ini dengan ketinggian martabat, Allah SWT mengurniakan kepada setiap daripada mereka
al-‘ismah
 dalam 2 perkara:
Pertama:
Al-‘ismah
dari perkara yang terkait dengan urusan menyampaikan wahyu kepada manusia.
Antara contoh kesilapan yang terkait dengan urusan menyampaikan wahyu adalah, berlakunya tokok tambah atau pengurangan dalam risalah yang dibawa oleh mereka. Para Nabi dan Rasul terpelihara daripada melakukan kesilapan seperti ini. Bahkan Allah SWT memberikan jaminan ini sebagaimana firman-Nya:
وَلَوْ تَقَوَّلَ عَلَيْنَا بَعْضَ الْأَقَاوِيلِ ﴿٤٤﴾ لَأَخَذْنَا مِنْهُ بِالْيَمِينِ ﴿٤٥﴾ ثُمَّ لَقَطَعْنَا مِنْهُ الْوَتِينَ ﴿٤٦﴾
Maksudnya
“Dan kalaulah (Nabi Muhammad yang menyampaikan al-Quran itu) mengatakan atas nama Kami secara dusta – sebarang kata-kata rekaan, sudah tentu Kami akan menyentapnya, dengan kekuasaan Kami, kemudian sudah tentu Kami akan memutuskan tali jantungnya (supaya ia mati dengan serta-merta).”
(Surah al-Haqqah: 44-46)
Bukti yang menguatkan lagi bahawa para Nabi dan Rasul itu terselamat dari kesilapan begini, kerana mereka tidak menyampaikan sesuatu itu melainkan berlandaskan wahyu daripada Allah. Ini bertepatan dengan firman Allah SWT:
وَمَا يَنطِقُ عَنِ الْهَوَىٰ ﴿٣﴾ إِنْ هُوَ إِلَّا وَحْيٌ يُوحَىٰ ﴿٤﴾
Maksudnya:
“Dan ia tidak memperkatakan (sesuatu yang berhubung dengan agama Islam) menurut kemahuan dan pendapatnya sendiri. Segala yang diperkatakannya itu (sama ada al-Quran atau hadith) tidak lain hanyalah wahyu yang diwahyukan kepadanya.”
(Surah al-Najm: 3-4)
Syeikh al-Islam Ibn Taimiyyah mengatakan, ayat-ayat yang menunjuk kepada kenabian para Nabi membuktikan bahawa mereka adalah maksum (tidak menokok tambah) pada risalah yang mereka sampaikan daripada Allah, maka apa yang mereka sampaikan daripada Tuhan mereka tidak lain, adalah benar. Inilah makna kenabian, dan termasuk juga Allah memberitahu Nabi perkara yang ghaib dan mereka memberitahu kepada manusia perkara yang ghaib itu. Dan Rasul pula diperintahkan untuk menyeru manusia dan menyampaikan risalah tuhannya kepada mereka. (Lihat
Majmu‘ al-Fatawa
, 18/7)
Kedua:
Al-‘ismah
dari kesilapan yang dilakukan manusia biasa.
Antaranya adalah
al-‘ismah
dari melakukan dosa-dosa besar. Syeikh al-Islam Ibn Taimiyyah berkata, majoriti ulama’ berpandangan bahawa nabi dan Rasul maksum daripada melakukan dosa-dosa besar, akan tetapi tidak maksum daripada melakukan dosa-dosa kecil. Beginilah pandangan kebanyakan para ulama tafsir dan hadith serta fuqaha’. Bahkan, tidak pandangan para salaf, imam, sahabat, tabi‘in dan orang-orang yang mengikuti mereka kecuali yang bertepatan dengan pendapat ini. (Lihat
Majmu‘ al-Fatawa
, 4/319)
Perkara ini jelas di dalam al-Quran, dengan datangnya beberapa teguran Allah SWT kepada Nabi dan Rasul yang mungkin terlanjur melakukan kesilapan agar mereka dapat memperbetulkan kesilapan tersebut dan kelak menjadi contoh kepada umat Islam. Akan tetapi, kesilapan itu tidaklah terkait dengan penyampaian dakwah dan wahyu.
Ini sebagaimana dalam firman-Nya:
 وَعَصَىٰ آدَمُ رَبَّهُ فَغَوَىٰ ﴿١٢١﴾ ثُمَّ اجْتَبَاهُ رَبُّهُ فَتَابَ عَلَيْهِ وَهَدَىٰ ﴿١٢٢﴾
Maksudnya:
“ dan dengan itu derhakalah Adam kepada Tuhannya, lalu tersalah jalan (dari mencapai hajatnya). Kemudian Tuhannya memilihnya (dengan diberi taufiq untuk bertaubat), lalu Allah menerima taubatnya serta diberi petunjuk.”
(Surah Taha: 121-122)
Dalam firman Allah SWT yang lain:
وَظَنَّ دَاوُودُ أَنَّمَا فَتَنَّاهُ فَاسْتَغْفَرَ رَبَّهُ وَخَرَّ رَاكِعًا وَأَنَابَ ۩ ﴿٢٤﴾ فَغَفَرْنَا لَهُ ذَٰلِكَ ۖ وَإِنَّ لَهُ عِندَنَا لَزُلْفَىٰ وَحُسْنَ مَآبٍ ﴿٢٥﴾
Maksudnya:
“Dan Nabi Dawud (setelah berfikir sejurus), mengetahui sebenarnya Kami telah mengujinya (dengan peristiwa itu), lalu ia memohon ampun kepada Tuhannya sambil merebahkan dirinya sujud, serta ia rujuk kembali (bertaubat). Maka Kami ampunkan kesalahannya itu; dan sesungguhnya ia mempunyai kedudukan yang dekat di sisi Kami serta tempat kembali yang sebaik-baiknya (pada hari akhirat kelak).”
(Surah Sad: 24-25)
Dan juga sebagaimana teguran Allah SWT kepada junjungan besar Nabi Muhammad SAW dalam firman-Nya:
يَا أَيُّهَا النَّبِيُّ لِمَ تُحَرِّمُ مَا أَحَلَّ اللَّهُ لَكَ ۖ تَبْتَغِي مَرْضَاتَ أَزْوَاجِكَ ۚ وَاللَّهُ غَفُورٌ رَّحِيمٌ
Maksudnya:
“Wahai Nabi! Mengapa engkau haramkan (dengan bersumpah menyekat dirimu daripada menikmati) apa yang dihalalkan oleh Allah bagimu, (kerana) engkau hendak mencari keredaan isteri-isterimu? (Dalam pada itu, Allah ampunkan kesilapanmu itu) dan Allah sememangnya Maha Pengampun, lagi Maha Mengasihani.”
(Surah al-Tahrim: 1)
Akan tetapi, kesemua kesilapan ini tidak sedikit pun menggugat kedudukan mereka sebagai Nabi dan Rasul yang membawa risalah ketuhanan. Al-Lajnah al-Daimah pernah ditanya, adakah Nabi dan Rasul melakukan kesilapan? Mereka menjawab: “Ya, mereka melakukan kesilapan tetapi Allah tidak membiarkan mereka berterusan dalam kesilapan mereka, tetapi Dia menunjukkan kesilapan mereka kepada mereka sebagai rahmat kepada mereka dan umat mereka, dan Dia mengampuni kesalahan mereka, dan menerima taubat mereka dengan fadhilat dan rahmat-Nya. Ini kerana Allah itu Maha Pengampun lagi Maha Penyayang, sebagaimana yang jelas bagi sesiapa yang mempelajari ayat-ayat al-Quran yang menjelaskan tentang itu.” (Lihat
Fatawa al-Lajnah al-Da’imah
, 3/194)
Istimewanya Rasulullah SAW, Allah SWT menjadikan
al-‘ismah
buat Baginda berbeza daripada Nabi dan Rasul sebelumnya.
Ismah
Baginda SAW adalah diselamatkan dari kejahatan orang yang ingin membunuhnya. Ini berdasarkan firman Allah SWT:
وَاللَّهُ يَعْصِمُكَ مِنَ النَّاسِ ۗ
Maksudnya:
“Dan Allah jualah akan memeliharamu dari (kejahatan) manusia.”
(Surah al-Ma’idah: 67)
Imam Ibn ‘Atiyyah menukilkan kalam Muhammad bin Ka‘b al-Qurazi, ayat ini diturunkan kerana seorang A‘rabi yang mencabut pedang Rasulullah SAW untuk membunuh Baginda dengan pedang tersebut. (Lihat
al-Muharrar al-Wajiz
, 2/218)
Beginilah serba sedikit kemaksuman para Nabi dan Rasul yang mulia. Semoga penerangan ringkas ini dapat menambahkan lagi kecintaan kita kepada para Nabi dan Rasul, dapat meneladani contoh-contoh baik serta akhlaq mulia yang diajarkan kepada kita. Kami akhiri dengan doa:
اللَّهُمَّ انْفَعْنَا بِمَا عَلَّمْتَنَا وَعَلِّمْنَا مَا يَنْفَعُنَا وَزِدْنَا عِلْمًا
Maksudnya:
“Ya Allah, berilah manfaat terhadap apa yang telah Engkau ajarkan kepada kami, ajarkan kepada kami sesuatu yang bermanfaat bagi kami, dan tambahkanlah kepada kami ilmu.”
Wallahu a‘lam
Bertarikh: 2 Oktober 2023 bersamaan 17 Rabiulawwal 1445


#3363: Bekerja Sebagai Promoter Kedai yang Ada Penjualan Arak

Soalan:
Assalamualaikum Dato’ Seri. saya sedang cari pekerjaan part time dan sudah dapat kerja sebagai promoter disebuah kedai. Namun, sy baru sedar, yang kedai tersebut ada jual Sarak. saya sudah baca juga hukum bekerja di kedai yang jual arak. Tetapi, saya tidak berapa jelas dengan
position
saya selama part time ini, samaada pendapatan akan terkait juga dengan hal yang haram dan dari segi dosa saya risau.
Saya akan bekerja sebagai
promoter
, yang akan
promote
 customer untuk sertai
membership
 program kedai yang saya akan kerja itu. Soalan saya, kalau saya
promote

customer
 untuk
join membership program
, dan orang akan sertai program itu, seandainya orang tersebut membeli arak, adakah saya akan dapat dosa juga atas sebab
membership program
, orang yang sertai akan dapat benefit sebagai contoh
discount etc.
Saya risau juga pendapatan nanti akan jadi syubhah ke bagaimana? Mohon pencerahan Dato.
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, arak dengan zatnya itu adalah diharamkan dan nas al-Quran memerintahkan kita untuk menjauhinya. Firman Allah SWT:
يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya:
“Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.”
Surah al-Maidah (90)
Ibn Kathir dalam menafsirkan ayat ini dengan menyebut satu riwayat daripada Abd al-Rahim bin Ghanm RA, bahawa Rasulullah SAW bersabda:
وإنَّ الخَمرَ حَرامٌ وَثَمَنُهَا حَرَامٌ، وَإِنَّ الْخَمْرَ حَرَامٌ وَثَمَنُهَا حَرَامٌ، وَإِنَّ الْخَمْرَ حَرَامٌ وَثَمَنُهَا حَرَامٌ
Maksudnya: “
Dan sesungguhnya khamar itu haram dan hasil jualannya juga haram, Sesungguhnya khamar itu haram dan hasil jualannya juga haram, Sesungguhnya khamar itu haram dan hasil jualannya juga haram.”
Riwayat Ahmad dalam Musnad (17995). Syeikh Syuaib al-Arnaut di dalam Takhrij al-Musnad (17995) berkata hadis ini sahih li ghairih.
Justeru bagi seorang mukmin hendaklah dia bertaqwa kepada Allah dengan menghindari diri daripada terlibat daripada apa-apa pekerjaan yang terlibat dengan arak. Ini dikuatkan dengan hadith Anas bin Malik RA:
لَعَنَ رَسُولُ اللَّهِ صَلَّى اللَّهُ عَلَيْهِ وَسَلَّمَ فِي الخَمْرِ عَشَرَةً: عَاصِرَهَا، وَمُعْتَصِرَهَا، وَشَارِبَهَا، وَحَامِلَهَا، وَالمَحْمُولَةُ إِلَيْهِ، وَسَاقِيَهَا، وَبَائِعَهَا، وَآكِلَ ثَمَنِهَا، وَالمُشْتَرِي لَهَا، وَالمُشْتَرَاةُ لَهُ
Maksudnya:
“Rasulullah SAW melaknat dalam isu arak ini 10 golongan: “Pemerah (anggur untuk arak), orang yang minta diperahkan, peminumnya, pembawanya, orang yang meminta bawa kepadanya, orang yang menuangkan arak,
penjualnya, orang yang makan hasil jualannya
, orang yang membelinya dan orang yang meminta dibelikan untuknya.”
Riwayat al-Tirmizi (1295)
Berkenaan isu ini, kami telah jawab dalam artikel sebelum ini:
#3330: Bekerja Di Syarikat Yang Berurus Niaga Dengan Pemborong Arak[1]
#1110: Bekerja di Kedai yang Menjual Arak[2]
Berbalik kepada persoalan diatas, kami nyatakan
sebaiknya apabila didapati suatu pekerjaan itu ada melibatkan arak, maka sebaiknya kita hindari. Hal ini bagi memastikan rezeki atau pendapatan yang kita perolehi itu berkat dan cukup
. Oleh itu, kami nasihatkan sebaiknya carilah pekerjaan lain yang tidak melibatkan arak kerana meskipun tidak secara langsung, namun dikhuatiri pendapatan itu menjadi syubhah.
Kami katakana sebaik-baik pekerjaan adalah yang halal bahkan tidak wujud sebarang syubhah atau kesamaran sama ada halal atau tidak. Benarlah sabda Nabi SAW:
فَمَنِ اتَّقَى الشُّبُهَاتِ اسْتَبْرَأَ لِدِينِهِ، وَعِرْضِهِ
Maksudnya
:
“Barangsiapa yang memelihara dirinya daripada sebarang syubah maka sebenarnya dia telah menyelamatkan agama dan maruahnya.”
Riwayat al-Bukhari (52) dan Muslim (20)
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
اللَّهُمَّ اكْفِنَا بِحَلَالِكَ عَنْ حَرَامِكَ، وَأَغْنِنَا بِفَضْلِكَ عَمَّنْ سِوَاكَ
Maksudnya: “Ya Allah, cukupkanlah kami dengan yang halal, tanpa perlu kepada yang haram. Kayakanlah kami dengan kurniaan-Mu, tanpa kami mengharapkan kepada selain-Mu.”
Wallahua’lam
[1]
https://maktabahalbakri.com/3330-bekerja-di-syarikat-yang-berurus-niaga-dengan-pemborong-arak/
[2]
https://maktabahalbakri.com/1110-bekerja-di-kedai-yang-menjual-arak/
Bertarikh: 2 Oktober 2023 bersamaan 17 Rabiulawwal 1445


#3364: Status Anak Yang Lahir Daripada Isteri Yang Curang

Soalan:
Salam Dr, saya ingin tahu jika suami taklik isteri dengan syarat tidak berlaku curang, dan isteri telah curang dalam keadaan suami tidak mengetahui kecurangan ini, suami dan isteri ini masih serumah dan kemudiannya mendapat anak hasil hubungan dalam keadaan isteri telah curang. Soalannya ialah; Adakah anak yang lahir itu statusnya anak tidak sah taraf? Terima kasih atas kesudian Dr menjawab, Wassalam
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَاللَّاتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ ۖ فَإِنْ أَطَعْنَكُمْ فَلَا تَبْغُوا عَلَيْهِنَّ سَبِيلًا ۗ إِنَّ اللَّهَ كَانَ عَلِيًّا كَبِيرًا ﴿٣٤﴾ وَإِنْ خِفْتُمْ شِقَاقَ بَيْنِهِمَا فَابْعَثُوا حَكَمًا مِّنْ أَهْلِهِ وَحَكَمًا مِّنْ أَهْلِهَا إِن يُرِيدَا إِصْلَاحًا يُوَفِّقِ اللَّهُ بَيْنَهُمَا ۗ إِنَّ اللَّهَ كَانَ عَلِيمًا خَبِيرًا
Maksudnya
:
“Dan perempuan-perempuan yang kamu bimbang melakukan perbuatan derhaka (nusyuz) hendaklah kamu menasihati mereka, dan (jika mereka berdegil) pulaukanlah mereka di tempat tidur, dan (kalau juga mereka masih degil) pukullah mereka (dengan pukulan ringan yang bertujuan mengajarnya). Kemudian jika mereka taat kepada kamu, maka janganlah kamu mencari-cari jalan untuk menyusahkan mereka. Sesungguhnya Allah Maha Tinggi, lagi Maha Besar. Dan jika kamu bimbangkan perpecahan di antara mereka berdua (suami isteri) maka lantiklah “orang tengah” (untuk mendamaikan mereka, iaitu), seorang dari keluarga lelaki dan seorang dari keluarga perempuan. Jika kedua-dua “orang tengah” itu (dengan ikhlas) bertujuan hendak mendamaikan, nescaya Allah akan menjadikan kedua (suami isteri itu) berpakat baik. Sesungguhnya Allah sentiasa Mengetahui, lagi Amat mendalam pengetahuanNya.”
(Surah al-Nisa’: 34-35)
Imam Ibn Kathir menyatakan, nusyuz (النُّشُوزُ) itu bererti meninggi diri, dan wanita yang nusyuz itu adalah yang meninggi diri terhadap suaminya, meninggalkan perintahnya, menjauhi dan membencinya.
Jika tanda-tanda nusyuz ini muncul, maka nasihatilah si isteri dan takutkanlah dia dengan hukuman Allah SWT atas kemaksiatannya. Sesungguhnya Allah SWT telah mewajibkan hak-hak suami ke atas isteri, serta ketaatan kepadanya, dan Allah SWT mengharamkan berbuat derhaka kepada suami kerana apa yang Allah SWT telah anugerahkan kepadanya berupa keutamaan dan kemuliaan. (Lihat
 Tafsir al-Quran al-‘Azim
, 2/257)
Menurut Kamus Dewan Bahasa dan Pustaka Edisi Keempat pula, nusyuz bermaksud  keingkaran isteri mentaati perintah suami, selagi mana perintah tersebut diharuskan Allah SWT.
Suami merupakan seorang ketua dalam sesebuah institusi rumahtangga. Ini jelas berdasarkan hadith yang diriwayatkan daripada Abdullah bin ‘Umar R.Anhuma bahawa Rasulullah SAW bersabda:
وَالرَّجُلُ رَاعٍ عَلَى أَهْلِ بَيْتِهِ، وَهُوَ مَسْئُولٌ عَنْهُمْ
Maksudnya:
“Dan seorang lelaki adalah pemimpin kepada keluarganya dan dia akan ditanya berkaitan perihal mereka (ahli keluarganya).”
Riwayat Muslim (1829)
Imam al-Nawawi mengatakan, pemimpin adalah seorang penjaga yang telah diamanahkan dan beriltizam dalam memperbaiki setiap perkara yang dilakukan terutama orang yang berada dibawah penjagaannya. Jika terdapat kekurangan terhadap orang berada di bawah jagaannya, maka dia dipertanggungjawabkan untuk mengadilinya (jika berlaku kezaliman) serta menguruskan keperluan yang diperlukannya (orang yang berada di bawah) sama ada perkara itu melibatkan agama, dunia atau mana-mana perkara yang berkaitannya. (Lihat
al-Minhaj Syarh Sahih Muslim
, 12/213)
Menjawab bagi persoalan di atas kami katakan pada hakikatnya  akad perkawhiwnan tersebut telah terbubar kerana isteri telah melakukan perkara yang telah ditaklikkan oleh suami ke atasnya. Oleh yang demikian, kami katakan berdosalah bagi isteri sekiranya tidak memberitahu hal yang sebenar kepada suami kerana ia melibatkan penceraian.  Menyembunyikan perkara yang berkaitan dengan kelangsungan perkahwinan bukanlah tindakan yang wajar dilakukan.
Dalam isu ini kami katakan anak tersebut adalah anak yang sah bukanlah anak zina dan hendaklah dinasabkan kepada ayahnya kerana ia masih lagi dalam ikatan selagimana tidak diputuskan oleh mahkamah jatuhnya talak tersebut. Hal ini sepertimana yang telah diriwayatkan daripada  Abu Hurairah R.A, bahawa Nabi SAW bersabda:
الْوَلَدُ لِلْفِرَاشِ، وَلِلْعَاهِرِ الْحَجَرُ
Maksudnya
:
“(Nasab) anak adalah kepada pemilik tempat tidur (iaitu suami melalui perkahwinan yang sah) sedangkan (hukuman) bagi penzina adalah batu (rejam).”
Riwayat al-Bukhari (6818) dan Muslim (1458)
Hadis ini merupakan dalil bahawa anak dihukum nasabnya kepada pemilik tempat tidur. Perkara berkaitan keturunan adalah penting untuk dijaga dan disahkan bagi memelihara keturunan serta menjaga martabat. Oleh itu, jika seseorang lahir kepada seorang suami dan kemungkinan besar dia adalah anak daripada suami itu, maka dia akan dianggap sebagai anak suami tersebut dalam hukum, kecuali jika dia disangkal dengan cara bersumpah. Oleh sebab itu, Nabi Muhammad SAW memutuskan bahawa anak adalah milik suami, kerana dia adalah pemilik tempat tidur. Ibnu Daqiq al-‘Eid berkata, : ‘Hadis ini adalah asas dalam mengaitkan anak kepada pemilik tempat tidur, walaupun ia mungkin berlaku dari percampuran  yang haram. (Lihat
Minhah al-’Allam
, 8/121)
Justeru kami katakan pengesahan nasab kepada pemilik tempat tidur adalah merupakan perkara yang telah disepakati dikalangan ulama sepertimana yang telah dinyatakan oleh Ibn Qayyim dan ia merupakan salah satu daripada perkara yang mengesahkan nasab seseorang. Oleh yang demikian kami katakan anak tersebut adalah anak yang sah menurut syara’.
Di kesempatan ini juga suka kami nasihat supaya tidak berlaku curang kepada pasangan kerana dengan perbuatan tersebut akan menimbulkan masalah dalam rumahtangga sehingga boleh membawa kepada penceraian.  Binalah rumahtangga yang harmoni, saling melengkapi antara suami dan  isteri agar terjalinnya hubungan mawaddah wa rahmah.
Selain itu juga kami nasihati  kepada para  isteri agar tidak melakukan sesuatu yang suami tidak suka. Ia bukanlah sifat seorang isteri yang solehah. Dalam sebuah hadith yang diriwayatkan daripada Abdullah bin ‘Amr R.A, Nabi SAW pernah bersabda:
 الدُّنْيَا مَتَاعٌ وَخَيْرُ مَتَاعِ الدُّنْيَا الْمَرْأَةُ الصَّالِحَةُ
Maksudnya:
“Dunia adalah perhiasan, dan sebaik-baik perhiasan dunia adalah wanita yang solehah.”
Riwayat Muslim (715)
Imam al-Qurtubi menjelaskan makna wanita yang solehah dalam hadith di atas adalah wanita yang menggembirakan suami apabila dilihat, mentaatinya apabila disuruh, dan memelihara kehormatan suaminya apabila ketiadaannya pada diri dan juga hartanya. (Lihat
al-Mufhim,
 4/221).
Daripada Ibn Abbas R.Anhuma, Nabi SAW bersabda:
أَلاَ أُخْبِرُكَ بِخَيْرِ مَا يَكْنِزُ الْمَرْءُ الْمَرْأَةُ الصَّالِحَةُ إِذَا نَظَرَ إِلَيْهَا سَرَّتْهُ وَإِذَا أَمَرَهَا أَطَاعَتْهُ وَإِذَا غَابَ عَنْهَا حَفِظَتْهُ
Maksudnya:
 “Hendakkah kamu aku beritahukan tentang sebaik-baik harta seorang lelaki adalah wanita yang solehah. Apabila dia melihat kepadanya, dia akan menggembirakan, apabila dia memberi arahan kepadanya wanita itu taat, dan apabila dia tidak berada di sisinya, wanita itu menjaga maruah dirinya.”
Riwayat Abu Daud (1664)
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Wallahua’lam
Bertarikh: 2 Oktober 2023 bersamaan 17 Rabiulawwal 1445


#3365: Pakaian Bergesel dan Dicium Oleh Anjing Dikira Terkena Najis?

Soalan:
Assalamualaikum Dato’ Seri. Mohon pencerahan Jika pakaian Kita bergesel atau dicium (dihidu dan terkena dengan hidung dan mulut) anjing, adakah dikira terkena najis dan tidak sah dibawa solat sehingga disamak terlebih dahulu. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, para ulama berbeza pendapat mengenai hukum kenajisan anjing. Ulama dalam kalangan mazhab Hanafi berpendapat, anjing bukanlah dianggap sebagai najis ‘ain, akan tetapi air lebihan yang diminumnya dan lembapannya adalah dikira sebagai najis. Selain itu, ulama dalam kalangan mazhab Maliki pula berpendapat, anjing adalah suci ‘ain. Mereka berhujah bahawa hukum asal sesuatu itu adalah suci. Justeru, setiap haiwan yang hidup — sekalipun anjing dan babi — adalah suci, termasuklah peluhnya, air matanya, hingusnya dan air liurnya juga dihukumkan sebagai suci, kecuali apa-apa yang keluar dari haiwan itu berupa telur, hingus, air mata atau air liur selepas ia mati tanpa disembelih sebagaimana yang dikehendaki oleh syarak. Maka, ketika itu ia dikira sebagai najis dan hukum ini hanya terpakai pada haiwan yang bangkainya dianggap najis. Manakala ulama dalam kalangan mazhab Syafi‘i dan Hanbali pula berpendapat, anjing adalah najis ‘ain. (Lihat
al-Mausu‘ah al-Fiqhiyyah al-Kuwaitiyyah
, 35/129).
Imam al-Nawawi menjelaskan lagi mengenai hal ini dalam kitabnya
al-Majmu‘
 bahawa menurut mazhab Syafi‘i, anjing keseluruhannya adalah najis, tidak kira anjing terlatih atau selainnya, anjing kecil atau besar. Ini juga merupakan pendapat al-Auza‘i, Abu Hanifah, Ahmad, Ishaq, Abu Thaur dan Abu ‘Ubaid. Manakala al-Zuhri, Malik dan Daud pula berpendapat, anjing adalah suci kerana diwajibkan untuk membasuh bekas yang dijilat oleh anjing disebabkan oleh
ta‘abbudi
 — yakni semata-mata mematuhi perintah Allah. Dinukilkan mengenai pendapat ini daripada al-Hasan al-Basri dan ‘Urwah bin al-Zubair. Mereka berhujah dengan firman Allah SWT:
فَكُلُوا مِمَّا أَمْسَكْنَ عَلَيْكُمْ
Maksudnya:
 “
Oleh itu makanlah daripada apa yang mereka tangkap untuk kamu
.”
( Surah al-Ma’idah: 4)
Hal ini kerana dalam ayat di atas, tidak disebutkan untuk membasuh tempat yang disentuh atau dipegang oleh anjing terlatih itu ketika menangkapnya. Begitu juga berdasarkan riwayat daripada Ibn Umar R.Anhuma, beliau berkata:
كَانَتِ الكِلاَبُ تَبُولُ، وَتُقْبِلُ وَتُدْبِرُ فِي المَسْجِدِ، فِي زَمَانِ رَسُولِ اللهِ صَلَّى اللهُ عَلَيْهِ وَسَلَّمَ، فَلَمْ يَكُونُوا يَرُشُّونَ شَيْئًا مِنْ ذَلِكَ
Maksudnya:
 “
Pada zaman Rasulullah SAW, anjing-anjing kencing dan keluar masuk ke dalam masjid. Tetapi mereka (para sahabat) tidak merenjis (membasuh) apa-apa pun (pada tempat itu)
.”
Riwayat al-Bukhari (174)
Manakala ulama dalam kalangan mazhab Syafi‘i berhujah bahawa anjing keseluruhannya adalah najis berdasarkan riwayat daripada Abu Hurairah R.A, bahawa Rasululullah SAW bersabda:
إذا ولَغَ الكَلبُ في إناءِ أحدِكُم فلْيُرِقْهُ ثم ليَغسِلْهُ سَبعَ مَرّاتٍ
Maksudnya:
 “
Apabila anjing meminum pada bekas salah seorang daripada kamu, maka tuanglah (yakni buang) air itu. Kemudian, basuhlah ia (bekas) sebanyak tujuh kali.
”
Riwayat al-Nasa’i (66)
Hadith ini jelas menunjukkan kepada kenajisan anjing itu. Dalam erti kata lain, jika ia bukan dianggap sebagai najis, sudah tentu tidak diperintahkan untuk menuangnya — yakni membuang baki air daripada sisa minum anjing — kerana perbuatan tersebut termasuk dalam merosakkan harta benda dan kita dilarang daripada mensia-siakan (membazir) harta.
Begitu juga dengan riwayat lain daripada Abu Hurairah R.A, bahawa Rasulullah SAW bersabda:
طَهُورُ إِنَاءِ أَحَدِكُمْ إِذَا وَلَغَ فِيهِ الْكَلْبُ، أَنْ يَغْسِلَهُ سَبْعَ مَرَّاتٍ أُولَاهُنَّ بِالتُّرَابِ
Maksudnya:

“Sucinya bekas salah seorang di antara kamu apabila ia (bekas) dijilat anjing adalah dengan cara membasuhnya sebanyak tujuh kali dan (basuhan) yang pertama dengan tanah.”
Riwayat Muslim (279)
Hadith ini juga jelas menunjukkan kepada kenajisan anjing. Hal ini kerana kesucian itu datang selepas daripada hadas atau najis. Maka, dalam konteks di sini kesucian bekas itu daripada hadas adalah tidak mungkin. Justeru, jelaslah bahawa bekas itu disucikan daripada najis. (Lihat
al-Majmu‘ Syarh al-Muhazzab
, 2/567-568).
Ibn Qudamah pula menyebutkan, tidak ada khilaf dalam mazhab Hanbali bahawa kenajisan anjing wajib dibasuh sebanyak tujuh kali basuhan dan salah satunya adalah dengan tanah. Ini juga merupakan pendapat dalam mazhab al-Syafi‘ie. (Lihat
 al-Mughni
, 1/73).
Oleh itu jelaslah bahawa kenajisan anjing ini dikategorikan sebagai najis
mughallazah
 iaitu najis jenis yang berat. Dalil menunjukkan najis ini jenis yang berat ialah ia tidak memadai membasuhnya dengan air sekali sahaja seperti najis-najis yang lain. Dalam hal ini, ia mestilah dibasuh dengan air sebanyak tujuh kali, dan satu daripadanya dengan air tanah. (Lihat
al-Fiqh al-Manhaji
, 1/40).
Kesimpulan
Justeru, menjawab persoalan di atas, kami katakan bahawa mengikut mazhab al-Syafi’i, saudara perlu menukar baju atau seluar sekiranya pakaian saudara bergesel atau dicium anjing kerana ia telah dikira terkena najis dan tidak sah dibawa solat sehingga disertu terlebih dahulu iaitu dengan membasuh dengan air sebanyak tujuh kali. Satu daripadanya dengan air tanah, sebagaimana yang dinyatakan dalam hadith yang sahih.
Selain itu, situasi ini juga bergantung pada keadaan sebagaimana yang telah kami jawab sebelum ini dalam hal pakaian yang terlalu banyak sehingga tidak dapat dikenal pasti pakaian mana yang terkena anjing.
[1]
 Namun dalam hal ini, pendapat menukar pakaian dan menyertunya adalah pendapat yang dipilih sebagaimana pendapat dalam mazhab al-Syafi’i.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]

https://maktabahalbakri.com/1742-seluar-terkena-jilatan-anjing-dan-bercampur-dengan-baju-baju-yang-lain-dalam-mesin-basuh/
Bertarikh: 2 Oktober 2023 bersamaan 17 Rabiulawwal 1445


#3366: Didera secara Seksual oleh Bapa

Soalan:
Assalamualaikum Dato’ Seri.  Adakah berdosa sekiranya seorang anak menjauhkan diri daripada ayah yang telah melakukan penderaan seksual (bukan ke tahap rogol) terhadap dirinya? Adakah anak tersebut masih perlu berbakti, menghormati dan taat kepada bapa yang telah melakukan perkara tersebut?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
مَا أَصَابَ مِنْ مُصِيبَةٍ إِلَّا بِإِذْنِ اللَّهِ وَمَنْ يُؤْمِنْ بِاللَّهِ يَهْدِ قَلْبَهُ
Maksudnya:
“Tidak ada kesusahan (atau bala bencana) yang menimpa (seseorang) melainkan dengan izin Allah; dan sesiapa yang beriman kepada Allah, Allah akan memimpin hatinya (untuk menerima apa yang telah berlaku itu dengan tenang dan sabar).”
(Surah al-Taghabun: 11)
Imam al-Tabari dalam tafsirnya mengatakan bahawa tidak akan menimpa seseorang hamba sebarang ujian melainkan dengan izin Allah SWT, qadha’ dan qadar-Nya. Dan sesiapa yang beriman kepada Allah SWT pasti akan tahu bahawa tiada siapa yang mampu menimpakan ujian pada dirinya kecuali dengan izin Allah SWT, lalu hatinya redha dengan ketentuan Ilahi. (Lihat
Jami‘ al-Bayan
, 23/421)
Berbalik kepada soalan di atas,
kami nyatakan pertamanya kami bersimpati atas apa yang berlaku kepada saudari. Sudah pasti perkara diluar tabi’i ini, menjadi suatu mimpi ngeri bagi setiap orang. Namun, percayalah setiap yang berlaku meskipun ia secara zahirnya ia suatu buruk, pasti ada hikmahnya. Allah tidak akan menguji seseorang itu melainkan Allah tahu hambanya itu mampu melalui ujiannya
. Seepertimana firman Allah SWT:
لَا يُكَلِّفُ اللَّهُ نَفْسًا إِلَّا وُسْعَهَا ۚ
Maksudnya:
“Allah tidak memberati seseorang melainkan apa yang terdaya olehnya.”
(Surah al-Baqarah: 286)
Keduanya,
kami akui perbuatan ayah saudari merupakan suatu perbuatan yang keji. Namun, soal memaafkan itu, diharuskan bagi seseorang untuk tidak memaafkan kerana manusia itu mempunyai hak untuk membalas atau menuntut kembali sesuatu jika dia dizalimi dan diambil barang-barang miliknya. Walaupun begitu, lebih utama untuk memaafkan kesalahan orang lain bagi menjaga kesucian hati dan jiwa kita
. Maka, kami nasihatkan sekiranya menjauhkan diri dari ayah saudari dapat memulihkan trauma saudari, maka buat sementara waktu ini elakkanlah. Nasihat kami juga, sebaiknya perkara ini diberitahu kepada ibu saudari agar masalah ini dapat diselamatkan dari perkara yang tidak diingini.
Berkenaan dosa kerana mengelak dari ayah, saudari tidaklah berdosa kerana saudari menjaga kehormatan saudari. Manakala, soal berbakti dan menghormati ayah, sebagai anak wajib mentaati ibu bapa selagi mana perkara yang disuruh itu tidak melanggar dari syarak
.
Namun, dalam isu ini saudari menghindarinya bukan kerana tidak hormat tetapi bagi mengelakkan dari diganggu secara seksual
.
Oleh sebab itu, kami nasihatkan agar perkara ini tidak didiamkan sahaja dan perlu untuk diberitahu kepada ibu atau ahli keluarga yang dipercayai agar masalah ini dapat dibantu oleh ahli keluarga yang dewasa.
Akhir kalam, semoga Allah mempermudahkan segala urusan saudari, menjaga saudari dari musibah dan melimpahkan rezeki saudari kelak. Ingatlah bahawa setiap ujian di dunia merupakan jalan untuk kita ke syurga Allah SWT. Firman Allah SWT:
أَمْ حَسِبْتُمْ أَن تَدْخُلُوا الْجَنَّةَ وَلَمَّا يَأْتِكُم مَّثَلُ الَّذِينَ خَلَوْا مِن قَبْلِكُم ۖ مَّسَّتْهُمُ الْبَأْسَاءُ وَالضَّرَّاءُ وَزُلْزِلُوا حَتَّىٰ يَقُولَ الرَّسُولُ وَالَّذِينَ آمَنُوا مَعَهُ مَتَىٰ نَصْرُ اللَّهِ ۗ أَلَا إِنَّ نَصْرَ اللَّهِ قَرِيبٌ
Maksudnya:
Adakah patut kamu menyangka bahawa kamu akan masuk syurga, padahal belum sampai kepada kamu (ujian dan cubaan) seperti yang telah berlaku kepada orang-orang yang terdahulu daripada kamu? Mereka telah ditimpa kepapaan (kemusnahan harta benda) dan serangan penyakit, serta digoncangkan (oleh ancaman bahaya musuh), sehingga berkatalah Rasul dan orang-orang yang beriman yang ada bersamanya: Bilakah (datangnya) pertolongan Allah?” Ketahuilah sesungguhnya pertolongan Allah itu dekat (asalkan kamu bersabar dan berpegang teguh kepada agama Allah).
(Surah al-Baqarah: 214)
Banyakkan berdoa kepada Allah SWT agar dikurniakan taufiq dan hidayaha kepada kedua-duanya dan keampunan. Begitu juga, kepada kita semua, sebagaimana yang diajar oleh Allah SWT:
 رَّبِّ ارْحَمْهُمَا كَمَا رَبَّيَانِي صَغِيرًا
Maksudnya: “
“Wahai Tuhanku! Cucurilah rahmat kepada mereka berdua sebagaimana mereka telah mencurahkan kasih sayangnya memelihara dan mendidikku semasa kecil.”
”
(Surah al-Isra’: 24)
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
Bertarikh: 2 Oktober 2023 bersamaan 17 Rabiulawwal 1445


#3367: Budak Lelaki Belum Berkhatan Bersama Saf Dewasa

Soalan:
Assalamualaikum Dato’ Seri. Saya ada soalan. Apakah hukum budak lelaki yang belum berkhitan/bersunat bersama saf dewasa? Seperti kita sedia maklum air kencing tidak dapat dibersihkan dengan sempurna bagi kanak-kanak belum berkhitan ni. Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, pertamanya kami ingin nyatakan bahawa mengajak anak-anak ke masjid bagi sama-sama menunaikan solat secara berjemaah adalah amat baik. Apatah lagi, sejarah telah membuktikan bahawa kanak-kanak telah dibawa ke masjid untuk diajarkan ibadah solat serta pembelajaran ilmu. Bahkan kanak-kanak perlulah di bawa ke masjid semenjak kecil supaya perasaan cintakan masjid serta cintakan solat berjamaah dapat dipupuk lebih awal dalam diri mereka.
Seterusnya, berkenaan kedudukan makmum dalam susunan saf solat yang solat adalah sebagaimana riwayat Abdullah bin Mas‘ud R.A bahawa Rasulullah SAW bersabda:
لِيَلِيَنِّي مِنْكُمْ أُولُو الأَحْلَامِ وَالنُّهَى ثُمَّ الَّذِينَ يَلُونَهُم
Maksudnya
: “
Hendaklah berdiri di belakangku daripada kalangan kamu orang yang baligh dan berakal, kemudian orang yang hampir dengan mereka
.”
Riwayat Muslim (432)
Menurut Habib Hasan bin Ahmad al-Kaff berkenaan susunan jemaah dalam saff ketika solat berjemaah bahawa jika makmum hanya seorang lelaki, maka dia hendaklah berdiri di sebelah kanan imam. Apabila seorang makmum lelaki yang lain datang, maka orang tersebut hendaklah berdiri di sebelah kiri imam. Kemudian imam boleh berganjak/bergerak ke hadapan atau kedua-dua makmum lelaki tadi boleh berganjak ke belakang dan inilah yang sebaik-baiknya (afdhal).
Menurut beliau lagi, dari segi susunan jemaah dalam saf, hendaklah yang berdiri di belakang imam jemaah lelaki, kemudian jemaah kanak-kanak, kemudian jemaah khunsa dan kemudian barulah jemaah wanita. Manakala imam wanita ketika mengimamkan jemaah wanita pula hendaklah berdiri di tengah-tengah dalam saf jemaah wanita itu, dan begitu juga imam (lelaki) yang bertelanjang tanpa sebarang pakaian yang dapat dilihat bukan pada waktu malam hari juga hendaklah berdiri di tengah-tengah dalam saf jemaahnya.
[1]
 (Lihat
al-Taqrirat al-Sadidah
, hlm. 294).
Oleh yang demikian, susunan pembahagian saf solat jemaah di belakang imam yang masyhurnya adalah sebagaimana berikut:
Lelaki dewasa.
Kanak-kanak lelaki.
Khunsa
Wanita dewasa.
Kanak-kanak perempuan.
Hal ini adalah sebagaimana riwayat daripada Anas bin Malik R.A bahawa:
أَنَّ جَدَّتَهُ مُلَيْكَةَ دَعَتْ رَسُولَ اللهِ صَلَّى اللهُ عَلَيْهِ وَسَلَّمَ لِطَعَامٍ صَنَعَتْهُ لَهُ، فَأَكَلَ مِنْهُ، ثُمَّ قَالَ: قُومُوا فَلِأُصَلِّ لَكُمْ. قَالَ أَنَسٌ: فَقُمْتُ إِلَى حَصِيرٍ لَنَا، قَدِ اسْوَدَّ مِنْ طُولِ مَا لُبِسَ، فَنَضَحْتُهُ بِمَاءٍ، فَقَامَ رَسُولُ اللهِ صَلَّى اللهُ عَلَيْهِ وَسَلَّمَ، وَصَفَفْتُ وَاليَتِيمَ وَرَاءَهُ، وَالعَجُوزُ مِنْ وَرَائِنَا، فَصَلَّى لَنَا رَسُولُ اللهِ صَلَّى اللهُ عَلَيْهِ وَسَلَّمَ رَكْعَتَيْنِ، ثُمَّ انْصَرَفَ
Maksudnya
: “
Neneknya Mulaikah telah menjemput Nabi SAW untuk makan makanan yang telah disediakannya untuk Baginda SAW. Lalu Baginda memakan sebahagian daripada makanan itu kemudian bersabda: ‘Bangunlah, biar aku mengimami kamu untuk solat.’” Anas berkata: “Aku terus pergi mengambil tikar kami yang telah kehitaman disebabkan sudah lama digunakan. Aku renjiskannya dengan air. Rasulullah SAW pun berdiri dan aku bersama seorang anak yatim membuat saf di belakang Baginda. Nenekku yang tua itu pula berada di belakang kami. Rasulullah SAW solat dua rakaat bersama kami. Setelah itu, Baginda pun berangkat pulang
.”
Riwayat al-Bukhari (380)
Selain itu, terdapat juga riwayat daripada Abu Malik al-Asya‘ri R.A, katanya: “Tidakkah aku harus menyampaikan kepada kamu tentang bagaimana Nabi SAW memimpin solat?” Beliau berkata:
فَأَقَامَ الصَّلَاةَ، وَصَفَّ الرِّجَالَ وَصَفَّ خَلْفَهُمُ الْغِلْمَانَ، ثُمَّ صَلَّى بِهِمْ
Maksudnya
: “
Baginda mendirikan solat dan menyusun saf jemaah lelaki dan menyusun di belakang mereka saf jemaah kanak-kanak lelaki, kemudian barulah Baginda mengimamkan solat mereka.
”
Riwayat Abu Daud (677)
Selain daripada itu, susunan saf sebagaimana dinyatakan dalam hadith di atas adalah berdasarkan keutamaan. Al-Khatib al-Syirbini menjelaskan bahawa kedudukan kanak-kanak lelaki adalah selepas lelaki dewasa kerana mereka merupakan daripada jenis lelaki, tidak seperti golongan khunsa dan wanita. (Lihat
Mughni al-Muhtaj
, 1/492).
Berbalik kepada soalan yang diajukan, berkenaan budak lelaki yang bersama dalam saf dewasa adalah tidak mengapa dan dibolehkan. Ini adalah jelas sebagaimana hadith Anas bin Malik R.A yang kami telah nyatakan di atas yang mana beliau berdiri sekali dalam satu saf bersama seorang anak yatim di belakang imam — Rasulullah SAW.
Malah Imam al-Nawawi ketika mensyarahkannya menyatakan bahawa padanya menunjukkan kesahan solat kanak-kanak lelaki mumayyiz berdasarkan kepada kata-kata Anas bin Malik R.A: “Aku dan seorang anak yatim berdiri dalam saf di belakang Baginda SAW — ketika solat.” Selain itu, hadith ini juga menunjukkan bahawa kanak-kanak lelaki mempunyai kedudukan dalam saf solat. Inilah pendapat yang sahih lagi masyhur dalam mazhab kita (mazhab al-Syafi‘i) dan jumhur ulama. (Lihat
al-Minhaj Syarh Sahih Muslim
, 5/163).
Bahkan sebenarnya juga kedudukan susunan dalam saf ini juga (iaitu antara lelaki dewasa dan kanak-kanak lelaki) adalah berdasarkan kepada keutamaan sebagaimana yang kami telah nyatakan, dan hukumnya hanyalah sunat. Ini adalah sebagaimana dinyatakan oleh Syeikh al-Islam Zakariyya al-Ansari bahawa kedudukan saf kanak-kanak lelaki diletakkan di belakang lelaki dewasa apabila saf dewasa tidak muat untuk mereka. Namun, jika masih ada lagi ruang (dalam saf lelaki dewasa), maka kanak-kanak lelaki hendaklah memenuhkan ruang saf tersebut. Menurut beliau lagi, susunan ini hukumnya adalah
mustahab
(sunat/digalakkan) dan bukannya syarat. Sekiranya mereka menyalahi (susunan saf ini), solat mereka itu tetap dikira sah tetapi makruh — tidak disukai.
Begitulah juga tidak dipindahkan kedudukan kanak-kanak yang datang awal (duduk dalam saf) untuk digantikan dengan lelaki dewasa yang datang kemudian. Hal ini kerana mereka daripada jenis yang sama (iaitu dalam kalangan lelaki), berbeza halnya dengan khunsa dan wanita. (Lihat
Asna al-Matalib
, 1/223).
Begitu juga al-Khatib al-Syirbini turut menyebutkan, apabila jemaah datang serentak, lalu kanak-kanak lelaki tiba lebih awal berbanding orang dewasa, maka janganlah mereka dikebelakangkan demi memberi tempat kepada lelaki dewasa yang sampai terkemudian. Demikian pula jika kanak-kanak lelaki lebih awal tiba di saf pertama, maka mereka lebih berhak terhadap tempat mereka berdasarkan pendapat yang sahih.  (Lihat
Mughni al-Muhtaj
, 1/492). Hal ini bertepatan dengan hadith Abdullah bin Umar, bahawa Rasulullah SAW bersabda:
لاَ يُقِيمُ الرَّجُلُ الرَّجُلَ مِنْ مَجْلِسِهِ ثُمَّ يَجْلِسُ فِيهِ
Maksudnya
: “
Tidak boleh seseorang membangunkan seseorang yang lain dari tempat duduknya, lalu kemudian, dia pula duduk di tempat tersebut.
”
Riwayat al-Bukhari (6269)
Sekalipun begitu, sebaik-baiknya kanak-kanak yang mumayyiz ini tidak berada betul-betul di belakang imam dalam saf awal, sebaliknya mereka boleh berada di mana-mana bahagian saf pertama. Hal ini adalah supaya makmum yang berada berdekatan dengan imam itu boleh memperbetulkan dan menggantikan imam — jika imam ada terlupa atau melakukan kesalahan dalam solat. Ini bertepatan dengan riwayat daripada Abdullah bin Mas‘ud R.A, bahawa Rasulullah SAW bersabda:
لِيَلِيَنِّي مِنْكُمْ أُولُو الأَحْلَامِ وَالنُّهَى ثُمَّ الَّذِينَ يَلُونَهُم
Maksudnya
: “
Hendaklah berdiri di belakangku daripada kalangan kamu orang yang baligh dan berakal, kemudian orang yang hampir dengan mereka
.”
Riwayat Muslim (432)
Kesimpulannya
Oleh itu, berdasarkan kepada kenyataan dan perbahasan di atas,
kami berpendapat bahawa kanak-kanak lelaki dibolehkan berada dalam saf lelaki dewasa selama mana dia dikawal oleh ibu bapanya, sudah mumayyiz, sudah boleh faham dan boleh bezakan antara baik dan buruk
. Ini berdasarkan nas yang menunjukkan bahawa pada zaman Nabi SAW dibolehkan untuk kanak-kanak berada bersama dalam satu saf dengan lelaki dewasa sebagaimana riwayat Anas bin Malik R.A yang telah disebutkan sebelum ini. Bahkan sebahagian ulama berpendapat, jika ruang saf masih lagi kosong, kanak-kanak itu hendaklah memenuhkan ruang saf yang kosong tersebut.
Adapun berkenaan kanak-kanak yang belum mumayyiz, pada asalnya mereka tidak digalakkan untuk turut serta dalam solat berjemaah kerana mereka belum lagi dibebankan dengan tanggungjawab solat. Namun, jika mereka tetap turut serta dalam saf jemaah, solat seseorang yang berhampiran dengannya tidak terjejas dan tetap dikira sah.
Manakala berkenaan kanak-kanak tersebut masih belum berkhatan (tidak kira mumayyiz ataupun tidak), sebenarnya dia tetap tidak dikira menanggung najis. Apabila kanak-kanak sudah membersihkan kemaluannya selepas buang air dengan air bersih maka ia sudah dikira suci. Apatah lagi, hukum asal seseorang itu adalah tidak bernajis. Ini adalah sebagaimana dinyatakan oleh al-Syirazi dalam kitabnya bahawa jika seseorang yang menunaikan solat itu membawa bersama haiwan yang suci (yang masih hidup) ketika solat, maka solatnya tetap dikira sah kerana Nabi SAW pernah mendukung Umamah binti Abu al-As ketika solat. Ini juga kerana najis yang berada dalam perut haiwan (yang masih hidup) itu sama hukumnya dengan najis yang berada dalam badan orang yang menunaikan solat itu. (Lihat
al-Muhazzab fi Fiqh al-Imam al-Syafi‘i
, 1/119).
Sekalipun begitu, kami juga berpendapat sebaik-baiknya kanak-kanak ini tidak berada betul-betul di belakang imam dalam saf awal, sebaliknya mereka boleh berada di mana-mana bahagian saf pertama. Hal ini adalah supaya makmum yang berada berdekatan dengan imam itu boleh memperbetulkan dan menggantikan imam jika imam ada terlupa atau melakukan kesalahan dalam solat.
Semoga Allah SWT memberikan kefahaman yang jelas kepada kita semua dalam beragama. Amin.
[1]
 Ini adalah bagi situasi semua orang termasuklah imam dan makmum dalam keadaan bertelanjang tanpa seurat pakaian pun. Adapun ketika waktu malam hari yang tidak dapat dilihat, atau jemaahnya itu semuanya buta, maka imam hendaklah berdiri di hadapan saf bagi mengimamkan solat mereka.
Bertarikh: 2 Oktober 2023 bersamaan 17 Rabiulawwal 1445


#337 Mahkamah Tetapkan Kadar Mahar

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Saya ingin berkahwin, tetapi terkadang saya rasa terbeban dengan nilai mas kahwin dan mahar di Malaysia. Adakah mahkamah boleh menetapkan nilai mahar atau mas kahwin?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Mas kahwin atau mahar merupakan harta atau manfaat yang wajib diberikan oleh seorang suami kepada isteri sama ada dengan sebab pernikahan atau persetubuhan.
[1]
Firman Allah SWT:
وَآتُوا النِّسَاءَ صَدُقَاتِهِنَّ نِحْلَةً
Maksudnya:

Berikanlah maskawin (mahar) kepada wanita (yang kamu nikahi) sebagai pemberian dengan penuh kerelaan.
[2]
Ibn Kathir menukilkan pandangan Ibn Abbas R.Anhuma, perkataan النحلة membawa maksud mahar. Ibn Zaid pula menjelaskan, ianya bermaksud sesuatu yang wajib diberikan kepada isteri disebabkan aqad nikah. Seorang lelaki wajib menyerahkan mahar kepada wanita sebagai hadiah dan pemberian ke atasnya dengan penuh kerelaaan hati.
[3]
Mas kahwin tidak mempunyai kadar minimum dan maksimumnya. Setiap sesuatu yang dinamakan harta atau boleh ditukar dengan harta, boleh dijadikan mas kahwin sama ada sedikit atau banyak, tunai atau hutang, atau sesuatu yang bermanfaat, seperti kain, sejadah, wang, tempat kediaman atau mengajar sesuatu kemahiran.
Hal ini berdasarkan firman Allah SWT:
وَأُحِلَّ لَكُم مَّا وَرَاءَ ذَٰلِكُمْ أَن تَبْتَغُوا بِأَمْوَالِكُم
Maksudnya
:
Dan dihalalkan bagi kamu selain yang demikian (iaitu) mencari isteri-isteri dengan hartamu.
[4]
Ayat ini hanya menyebut harta (المال) semata-mata tanpa menetapkan kadar yang tertentu.
Begitu juga, hadith Rasulullah SAW bersabda:
أَعْطِهَا وَلَوْ خَاتَمًا مِنْ حَدِيدٍ
Maksudnya
:
“Engkau berikanlah perempuan itu walaupun sebentuk cincin besi.”
[5]
Dan hadith yang lain, daripada Amir bin Rabi’ah RA, katanya:
أَنَّ امْرَأَةً مِنْ بَنِى فَزَارَةَ تَزَوَّجَتْ عَلَى نَعْلَيْنِ فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ أَرَضِيتِ مِنْ نَفْسِكِ وَمَالِكِ بِنَعْلَيْنِ. قَالَتْ نَعَمْ. قَالَ فَأَجَازَهُ
Maksudnya
:
“Seorang perempuan daripada Bani Fazarah berkahwin dengan mas kahwinnya, seperti kasut. Maka Rasulullah SAW bersabda: “Adakah kamu redha dengan mendapat sepasang kasut sebagai mas kahwin?” Perempuan itu menjawab: “Ya!” Lalu Baginda membenarkannya.”
[6]
Allah SWT berfirman:
وَإِنْ أَرَدتُّمُ اسْتِبْدَالَ زَوْجٍ مَّكَانَ زَوْجٍ وَآتَيْتُمْ إِحْدَاهُنَّ قِنطَارًا فَلَا تَأْخُذُوا مِنْهُ شَيْئًا
Maksudnya
:
Dan jika kamu ingin mengganti isterimu dengan isteri yang lain, sedang kamu telah memberikan kepada seseorang di antara mereka harta yang banyak, maka janganlah kamu mengambil kembali daripadanya barang sedikitpun.
[7]
Ayat ini menjelaskan bahawa suami harus memberikan isterinya harta yang banyak. Hal ini menunjukkan bahawa tiada had maksimum bagi pemberian mas kahwin terhadap isteri.
Begitu juga sunat tidak melebihi 500 Dirham berdasarkan mas kahwin anak-anak perempuan dan isteri Rasulullah SAW.
Hal ini berdasarkan hadith, daripada Umar bin al-Khattab, katanya:
لاَ تُغْلُوا صُدُقَ النِّسَاءِ أَلاَ لاَ تُغْلُوا صُدُقَ النِّسَاءِ فَإِنَّهَا لَوْ كَانَتْ مَكْرُمَةً فِى الدُّنْيَا أَوْ تَقْوَى عِنْدَ اللَّهِ كَانَ أَوْلاَكُمْ بِهَا النَّبِىُّ صَلَّى اللهُ عَلَيْهِ وَسَلَّمَ مَا أَصْدَقَ رَسُولُ اللَّهِ صَلَّى اللهُ عَلَيْهِ وَسَلَّمَ امْرَأَةً مِنْ نِسَائِهِ وَلاَ أُصْدِقَتِ امْرَأَةٌ مِنْ بَنَاتِهِ أَكْثَرَ مِنْ ثِنْتَىْ عَشْرَةَ أُوقِيَّةً
Maksudnya
: “
Janganlah kamu berlebihan memberi mas kahwin kepada perempuan. Sekiranya mas kahwin sebagai penghormatan di dunia ataupun tanda taqwa di akhirat, nescaya Rasulullah SAW menentukan kadarnya lebih mahal daripada kamu. Baginda tidak pernah memberikan isteri-isterinya dan anak-anak perempuannya mas kahwin melebihi 12 uqiyyah.”
[8]
Satu uqiyyah bersamaan 40 dirham. Oleh itu, 12 uqiyyah ialah 480 dirham. Kadar ini bersamaan dengan 2 ½ kali ganda nisab zakat bagi perak. Ia berbeza-beza mengikut matawang sesebuah negara dan nilaiannya.
[9]
Cukuplah kami menukilkan kisah seorang perempuan yang membaca nas Ilahi kepada Saidina Umar adalah salah satu daripada jawapan bahawa perlunya keredaan daripada pihak isteri.  Diriwayatkan daripada Masruq, beliau berkata: “Umar bin al-Khattab R.A menaiki mimbar Rasulullah SAW lalu berkhutbah:
“Wahai sekalian manusia, mengapa kamu terlalu meninggikan mahar wanita. Sesungguhnya dahulu Rasulullah dan para sahabat, jumlah mahar di antara mereka hanyalah empat ratus dirham dan kurang dari itu. Jika meninggikan mahar adalah tanda ketaqwaan kepada Allah atau sebuah kemuliaan, tentulah kamu tidak akan mampu mendahului mereka dalam perkara tersebut. Jangan sampai aku ketahui ada orang yang meninggikan mahar lebih dari empat ratus dirham.”
Masruq berkata: “Kemudian Umar pun turun dari mimbar. Beliau kemudiannya ditahan oleh seorang wanita Quraisy dan berkata kepadanya: “Wahai Amirul Mukminin, engkau telah melarang manusia menetapkan mahar bagi wanita lebih dari empat ratus dirham.”
Umar menjawab: “Ya!” Wanita tersebut pun berkata lagi: “Tidakkah engkau mendengar Allah SWT berfirman dalam kitab-Nya:
وَآتَيْتُمْ إِحْدَاهُنَّ قِنطَارًا فَلَا تَأْخُذُوا مِنْهُ شَيْئًا ۚ أَتَأْخُذُونَهُ بُهْتَانًا وَإِثْمًا مُّبِينًا
Maksudnya
:
Sedang kamu telah memberikan kepada seseorang di antara mereka harta yang banyak, maka janganlah kamu mengambil kembali daripadanya walaupun sedikit. Adakah kamu akan mengambilnya kembali dengan jalan tuduhan yang dusta dan dengan (menanggung) dosa yang nyata?”
[10]
Umar pun berkata: “Ya Allah, berilah keampunan kepadaku. Semua orang lebih faqih (memahami) daripada Umar.”
Kemudian beliau pun kembali menaiki mimbar dan berkata: “Sesungguhnya tadi aku telah melarang kamu menetapkan mahar wanita lebih dari empat ratus dirham. (Tetapi) sekarang, sesiapa pun boleh memberikan hartanya berdasarkan yang dia suka (sebagai mahar).”
Abu Ya’la berkata: “Aku menyangka dia berkata: “Sesiapa yang dengan rela hatinya, maka silalah untuk memberi mahar berdasarkan kesanggupannya (kehendaknya).”
[11]
Berdasarkan kenyataan di atas seperti yang dihasratkan oleh Saidina Umar,
adalah dibolehkan bagi pihak pemerintah berdasarkan maslahat dan maqasid perkahwinan itu sendiri. Walaupun begitu, perundingan dan persetujuan dari pihak isteri perlu diambil kira agar ia tidaklah dibuat dengan sewenang-wenangnya.
Sebagai kesimpulan, kami mengambil kesempatan di sini menasihatkan ibubapa atau wali agar
mempermudahkan urusan perkahwinan anak perempuan apabila wujudnya
kufu’
dan mempunyai agama serta akhlak.
 Hal ini akan menatijahkan rasa kebahagiaan dari semua pihak yang akhirnya dapat menzahirkan
baiti jannati
 yang menjadi idaman semua pasangan hidup.
Marilah sama-sama kita menginsafi serta menghayati hadith Rasulullah SAW sebagaimana yang diriwayatkan daripada Uqbah bin ‘Amir, bahawa Rasulullah SAW bersabda:
خَيْرُ النِّكَاحِ أَيْسَرُهُ
Maksudnya:

Sebaik-baik pernikahan adalah yang dipermudahkan maharnya.
[12]
Kami akhiri dengan berdoa kepada Allah sepertimana yang diajar:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Wallahua`lam.
Bertarikh: 20 Januari 2022 bersamaan 17 Jamadil Akhir 1443H
[1]
 Lihat
al-Mufassal fi Ahkam al-Mar’ah
, 7/49
[2]
 Surah al-Nisa’: 4
[3]
 Lihat
Tafsir al-Quran al-‘Azim,
 2/235
[4]
 Surah al-Nisa’: 24
[5]
 Riwayat al-Bukhari (4741) dan Muslim (1425)
[6]
 Riwayat al-Tirmizi (1113)
[7]
 Surah al-Nisa’: 20
[8]
 Riwayat Ahmad (1114)
[9]
 Lihat
al-Fiqh al-Manhaji
, 2/483-485
[10]
 Surah al-Nisa’: 20
[11]
 Lihat
Tafsir Ibn Kathir
, 2/244. Beliau menyatakan sanadnya baik dan kuat
[12]
 Riwayat Ibn Hibban (4072) dan al-Tabrani di dalam
Mu’jam al-Kabir
 (1/221). Syeikh Syuaib al-Arnout di dalam
Takhrij Zad al-Ma’ad
 (5/161) menyatakan bahawa sanad hadith ini kuat.


#1149: Pahala Puasa Yang Terbatal

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Kadang-kadang stress jugak duduk dalam jem ni. Kalau maki hamun sorang-sorang dalam kereta, batal puasa tak?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Dalam ibadat puasa amat perlu kita menjaga dua perkara:
Pertama
, memelihara dari terbatalnya ibadat puasa seperti, makan minum dengan sengaja.
Kedua
, memelihara dari terbatalnya pahala ibadat puasa seperti ucapan keji, perbuatan ;maksiat dan lain-lain. Kedua-duanya perlu dijaga.
Daripada Abu Hurairah R.A, Rasulullah SAW menyebut dalam sebuah hadith:
 وَإِذَا كَانَ يَوْمُ صَوْمِ أَحَدِكُمْ فَلَا يَرْفُثْ وَلَا يَصْخَبْ، فَإِنْ سَابَّهُ أَحَدٌ أَوْ قَاتَلَهُ فَلْيَقُلْ إِنِّي امْرُؤٌ صَائِمٌ.
Maksudnya:
Maka jika seorang daripada kalian sedang berpuasa, janganlah ia berkata-kata kotor dan berkelakuan yang tidak terpuji. Jika ada seorang yang mencela atau mengajaknya bertengkar, maka hendaklah ia berkata kepada orang itu, ‘Sesungguhnya saya sedang berpuasa’.
Riwayat al-Bukhari (1904)
Al-Hafiz Ibn Hajar berkata: Perkataan ‘وَلَا يَصْخَبْ’ memberi maksud pergaduhan dan bertempik dengan meninggikan suara. Larangan di sini sebagai penguat, lebih-lebih lagi ketika berpuasa. Sedangkan orang bukan puasa juga dilarang dari melakukan aksi seperti marah yang melampau dengan mengangkat suara dan bertempik. (Lihat
Fath al-Bari
, 4/118)
Begitu juga, dalam nas ini, disebut dengan terang supaya jangan membalas makian seseorang sekalipun orang itu memakinya. Ini bermakna, jika ia memulakan memaki hamun, maka sudah tentu ia dilarang, tetapi sebaliknya, mengendurkan diri dengan menyebut ‘ إِنِّي امْرُؤٌ صَائِمٌ’ yang membawa maksud
‘Sesungguhnya saya sedang berpuasa’.
Allah SWT berfirman:
 مَّا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ
Maksudnya:
“Tidak ada sebarang perkataan yang dilafazkannya (atau perbuatan yang dilakukannya) melainkan ada di sisinya malaikat pengawas yang sentiasa sedia (menerima dan menulisnya).”
(Surah Qaf: 18)
Syeikh Mutawalli al-Sya’rawi dalam tafsirnya mengatakan bahawa setiap manusia akan dicatat perkataan dan amal perbuatan untuk dijadikan bukti ke atasnya pada hari kiamat. Sebagaimana Allah SWT akan mengarahkan anggota badan yang lain untuk menjadi saksi ke atas tuannya kelak, begitu juga dengan catatan amalan ini. (Lihat
Tafsir Khawatir Imaniyyah
, 16/700)
Begitu juga hadith Rasulullah SAW, daripada Abu Hurairah R.A, sabda Baginda SAW:
مَنْ لَمْ يَدَعْ قَوْلَ الزُّوْرِ وَالْعَمَلَ بِهِ فَلَيْسَ لِلّٰهِ حَاجَةٌ أَنْ يَدَعَ طَعَامَهُ وَشَرَابَه
Maksudnya:
“Barangsiapa yang tidak meninggalkan perkataan keji (dusta) serta mengamalkannya, maka Allah tidak berhajat orang itu meninggalkan makan dan minumnya.”
Riwayat al-Bukhari (1770 & 5597)
Berdasarkan dua hadith ini, sama ada kita maki-hamun sorang-sorang dalam kereta juga dianggap sebagai mengurangkan pahala ibadat puasa kerana ucapan kita apabila keluar dari mulut kita akan dikira di hadapan Allah SWT. benarlah firman Allah SWT:
مَّا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ
Maksudnya:
“Tidak ada sebarang perkataan yang dilafazkannya (atau perbuatan yang dilakukannya) melainkan ada di sisinya malaikat pengawas yang sentiasa sedia (menerima dan menulisnya).”
Surah Qaf (18)
Termasuklah zaman kita ini membuat komentar dalam YouTube,
message
, Whatsapp, Tiktok, Twitter, Facebook dan lain-lain lagi. Terutamanya, apabila komen tersebut mengandungi fakta yang salah, bohong atau dusta. Benarlah hadith Nabi SAW:
الْمُسْلِمُ مَنْ سَلِمَ الْمُسْلِمُونَ مِنْ لِسَانِهِ وَيَدِهِ
Maksudnya:
“Seorang muslim itu adalah mereka yang membuatkan muslim yang lain selamat dari kejahatan lidahnya dan juga tangannya.”
Riwayat Al-Bukhari (6484)
Semoga Allah SWT memberi kepada kita pahala dalam ibadat puasa kita yang akhirnya menatijahkan kita termasuk dalam kalangan orang-orang yang bertaqwa. Amin.
Bertarikh: 27 Mac 2023 bersamaan 5 Ramadhan 1444H


#1152: Uwais al-Qarni

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Boleh ustaz ceritakan berkenaan kisah sebenar Uwais al-Qarni Rahimahullah?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Uwais al-Qarani berasal dari kaum Qaran, termasuk dari kabilah Yaman Bani Murad. (Lihat
al-Tabaqat al-Kubr
a
 oleh Ibnu Sa’ad, 6/161)
Dalam satu riwayat di dalam Sahih Muslim, dicatatkan berkenaan kisah pertemuan Saidina ‘Umar al-Khattab R.A dengan beliau. Riwayat tersebut adalah daripada Usair bin Jabir, katanya: ‘Umar bin al-Khattab ketika didatangi oleh serombongan pasukan dari Yaman, beliau bertanya,
“Apakah dalam kalangan kamu ada yang bernama Uwais bin ‘Amir?”
Sehinggalah ‘Umar menemui ‘Uwais lalu bertanya,
“Benarkah engkau adalah Uwais bin ‘Amir?”
 Uwais menjawab,
“Ya, benar.”
 Umar bertanya lagi,
“Benar engkau dari Murad, dari Qaran?”
Uwais menjawab,
“Ya.”
Umar bertanya lagi,
“Benarkah engkau dahulu menghidap penyakit kulit, kemudian sembuh kecuali sebesar satu dirham.”
 Uwais menjawab,
“Ya.”
 Umar bertanya lagi,
“Benarkah engkau memiliki seorang ibu?”
 Uwais menjawab,
“Ya.”
 Umar berkata, “Aku pernah mendengar Rasulullah SAW bersabda:
يَأْتِى عَلَيْكُمْ أُوَيْسُ بْنُ عَامِرٍ مَعَ أَمْدَادِ أَهْلِ الْيَمَنِ مِنْ مُرَادٍ ثُمَّ مِنْ قَرَنٍ كَانَ بِهِ بَرَصٌ فَبَرَأَ مِنْهُ إِلاَّ مَوْضِعَ دِرْهَمٍ لَهُ وَالِدَةٌ هُوَ بِهَا بَرٌّ لَوْ أَقْسَمَ عَلَى اللَّهِ لأَبَرَّهُ فَإِنِ اسْتَطَعْتَ أَنْ يَسْتَغْفِرَ لَكَ فَافْعَلْ
Maksudnya
:
“Nanti akan datang kepada kamu seseorang bernama Uwais bin ‘Amir bersama serombongan pasukan dari Yaman. Dia berasal dari Murad, dari Qaran. Dia menghidap penyakit kulit, kemudian dia sembuh daripadanya kecuali sebesar satu dirham. Dia memiliki seorang ibu dan sangat berbakti kepadanya. Sekiranya dia bersumpah kepada Allah, maka akan diperkenankan yang dia pinta. Jika kamu mampu agar dia memohon pada Allah keampunan bagimu, maka lakukanlah.”
Riwayat Muslim (2542)
Umar pun berkata,
“Mohonlah kepada Allah agar Dia mengampuniku.”
 Kemudian Uwais mendoakan Umar dengan meminta ampunan kepada Allah. Umar pun bertanya kepada Uwais,
“Engkau hendak ke mana?”
 Uwais menjawab,
“Ke Kufah.”
 Umar pun berkata kepada Uwais,
“Bagaimana jika aku menulis surat kepada Gabenor di negeri Kufah (supaya membantumu)?”
 Uwais menjawab,
“Aku lebih suka menjadi orang yang lemah (miskin).”
Tahun berikutnya, ada seorang dari kalangan terhormat daripada mereka pergi menunaikan haji dan dia bertemu ‘Umar. ‘Umar pun bertanya tentang Uwais. Orang tersebut menjawab,
“Aku tinggalkan Uwais dalam keadaan rumahnya miskin dan barang-barangnya sedikit.”
Umar pun menyebut sabda Rasulullah SAW:
“Nanti akan datang kepada kamu seseorang bernama Uwais bin ‘Amir bersama serombongan pasukan dari Yaman. Ia berasal dari Murad, dari Qaran. Dia menghidap penyakit kulit, kemudian dia sembuh daripadanya kecuali sebesar satu dirham. Dia memiliki seorang ibu dan sangat berbakti kepadanya. Sekiranya dia bersumpah kepada Allah, maka akan diperkenankan yang dia pinta. Jika kamu mampu agar dia memohon pada Allah keampunan bagimu, maka lakukanlah.”
Orang tersebut pun datang menemui Uwais. Dia lalu meminta kepada Uwais,
“Mohonlah keampunan Allah untukku.”
 Uwais menjawab,
“Bukankah engkau baru sahaja pulang dari safar yang baik (iaitu haji), maka mintalah keampunan Allah untukku.”
Orang tersebut berkata kepada Uwais,
“Bukankah engkau telah bertemu ‘Umar.”
 Uwais menjawab,
“Ya, benar.”
Uwais pun memohon keampunan Allah untuknya. Orang lain lalu mengetahui akan keistimewaan Uwais. Lantaran itu, dia mengasingkan diri dan menjauh daripada manusia.” (Hadis Riwayat Muslim, no. 2542)
Imam al-Nawawi menyebut bahawa Uwais adalah seorang yang sangat menyembunyikan keadaan dirinya. Rahsia yang beliau miliki cukup dirinya dan Allah SWT sahaja yang mengetahuinya. Tidak ada sesuatu yang kelihatan di mata orang ramai tentang dia. Itulah yang biasa diperlihatkan oleh orang-orang yang bijak dan wali Allah yang mulia. (Lihat
Syarh al-Nawawi ‘ala Sahih Muslim
,
8/323)
Maksud ini diisyaratkan dalam riwayat lain:
أَنَّ أَهْلَ الْكُوفَةِ وَفَدُوا إِلَى عُمَرَ وَفِيهِمْ رَجُلٌ مِمَّنْ كَانَ يَسْخَرُ بِأُوَيْسٍ
Maksudnya
:
“Penduduk Kufah ada yang datang menemui ‘Umar. Ketika itu terdapat bersama mereka seseorang yang meremehkan atau merendahkan Uwais.”
Riwayat Muslim (6654)
Uwais termasuk dari kalangan tabi’in yang utama. Ini berdasarkan nas yang diriwayatkan daripada Umar al-Khattab R.A, Rasulullah SAW bersabda:
إِنَّ خَيْرَ التَّابِعِينَ رَجُلٌ يُقَالُ لَهُ أُوَيْسٌ وَلَهُ وَالِدَةٌ وَكَانَ بِهِ بَيَاضٌ فَمُرُوهُ فَلْيَسْتَغْفِرْ لَكُمْ
Maksudnya
:
“Sesungguhnya tabi’in yang terbaik ialah seorang lelaki yang bernama Uwais. Dia memiliki seorang ibu dan dahulu dia berpenyakit kulit (tubuhnya ada putih-putih). Suruhlah dia untuk memohon ampun untuk kamu semua.”
Riwayat Muslim (2542)
Semua riwayat yang berkenaan dengan Uwais al-Qarani terdapat satu perkara yang sama iaitu beliau adalah teladan dalam hal zuhud dan takwa di antara kalangan kaum Muslimin. Nama beliau juga tercatat sebagai salah seorang daripada lapan tabi’in yang
zahid
. (Lihat
Hilyah al-‘Auliya
,
 2/87)
Imam al-Zahabi menyebut: “Uwais al-Qarani adalah seorang teladan yang zuhud, penghulu para tabi’in di zamannya, termasuk di antara wali-wali Allah yang soleh lagi bertaqwa dan hamba-hambanya yang ikhlas.” (Lihat
Siyar A’lam al-Nubala’
, 4/19)
Uwais tidak berpeluang menziarahi Nabi SAW di Madinah disebabkan beliau menjaga serta berkhidmat kepada ibu beliau yang sudah tua dan uzur. (Lihat
Hilyah al-‘Auliya
 2/87)
Dicatatkan bahawa setelah kembalinya Uwais daripada perjalanannya dari Madinah, beliau datang ke Kufah dan tinggal di sana.
Uwais al-Qarani meninggal syahid pada tahun ke-37 H pada usia 67 tahun dalam Peperangan Siffin. (Lihat
al-Muntakhab min Kitab Zail al-Muzayyal

oleh al-Tabari, 11/628)
Bertarikh: 28 Mac 2023 bersamaan 6 Ramadhan 1444H


#338 Berkahwin Dengan Ibu Saudara Isteri

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah dibolehkan berkahwin dengan ibu saudara isteri? Jika tidak boleh, adakah pengharaman itu bersifat sementara ataupun kekal
?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Mahram dari sudut istilah para fuqaha’ bermaksud: ‘’Seseorang yang diharamkan untuk kita berkahwin dengannya dan pengharamannya tersebut adalah dalam bentuk al-ta’bid (selama-lamanya) dengan sebab yang mubah bukan kerana kemuliaannya dan bukan juga kerana terdapat penghalang yang boleh hilang’’.
[1]
Penjelasan berkenaan dengan golongan yang dianggap sebagai mahram ini ada dinyatakan dalam firman Allah SWT :
حُرِّمَتْ عَلَيْكُمْ أُمَّهَاتُكُمْ وَبَنَاتُكُمْ وَأَخَوَاتُكُمْ وَعَمَّاتُكُمْ وَخَالَاتُكُمْ وَبَنَاتُ الْأَخِ وَبَنَاتُ الْأُخْتِ وَأُمَّهَاتُكُمُ اللَّاتِي أَرْضَعْنَكُمْ وَأَخَوَاتُكُم مِّنَ الرَّضَاعَةِ وَأُمَّهَاتُ نِسَائِكُمْ وَرَبَائِبُكُمُ اللَّاتِي فِي حُجُورِكُم مِّن نِّسَائِكُمُ اللَّاتِي دَخَلْتُم بِهِنَّ فَإِن لَّمْ تَكُونُوا دَخَلْتُم بِهِنَّ فَلَا جُنَاحَ عَلَيْكُمْ وَحَلَائِلُ أَبْنَائِكُمُ الَّذِينَ مِنْ أَصْلَابِكُمْ وَأَن تَجْمَعُوا بَيْنَ الْأُخْتَيْنِ إِلَّا مَا قَدْ سَلَفَ ۗ إِنَّ اللَّهَ كَانَ غَفُورًا رَّحِيمًا
Maksudnya:

Diharamkan ke atas kamu ibu-ibu kamu, anak-anak perempuan kamu, adik beradik perempuan kamu, ibu-ibu saudara kamu (dari sebelah bapa), ibu-ibu saudara kamu (dari sebelah ibu), anak-anak saudara perempuan kamu (dari sebelah adik beradik lelaki kamu), anak-anak saudara perempuan (dari sebelah adik beradik perempuan kamu), ibu-ibu susuan kamu, adik-beradik perempuan susuan kamu, ibu-ibu kepada isteri-isteri kamu, anak-anak perempuan kepada isteri kamu yang telah kamu setubuhi. Sekiranya kamu belum bersetubuh dengan mereka maka tidak ada dosa ke atas diri kamu. Dan isteri-isteri kepada anak-anak lelaki kandung kamu (menantu perempuan), dan (perbuatan) menghimpunkan antara dua adik beradik perempuan melainkan apa yang telah berlaku pada masa dahulu. Sesungguhnya Allah Maha Pengampun lagi Maha Penyayang.
[2]
Pengharaman berkahwin dengan wanita tertentu terbahagi kepada dua. Yang pertama ialah
Muabbad
 iaitu haram untuk bernikah selama-lamanya. Yang kedua ialah
tahrim muaqqat
 iaitu haram berkahwin buat sementara waktu disebabkan ada faktor-faktor yang menghalang. Jika ia tetap dilakukan maka ia tergolong di dalam akad yang batil dan tidak sah pernikahan tersebut.
Al-Quran tidak menjelaskan berkenaan hukum dengan Ibu saudara kepada isteri. Apa yang dijelaskan di dalam al-Quran adalah berkenaan larangan berkahwin dengan dua beradik sekaligus. Firman Allah :
وَأَن تَجْمَعُوا۟ بَيْنَ ٱلْأُخْتَيْنِ إِلَّا مَا قَدْ سَلَفَ ۗ
Maksud

:”

Dan diharamkan kamu menghimpunkan dua beradik sekali (untuk menjadi isteri-isteri kamu), kecuali yang telah berlaku pada masa yang lalu.”
[3]
Namun hukum ini telah diperincikan oleh Nabi saw di dalam satu riwayat daripada Jabir :
نَهَى رَسُولُ اللَّهِ صَلَّى اللَّهُ عَلَيْهِ وَسَلَّمَ أَنْ تُنْكَحَ الْمَرْأَةُ عَلَى عَمَّتِهَا أَوْ خَالَتِهَا
Maksudnya:
 “
Rasulullah SAW melarang dari dinikahi perempuan bersama Ibu saudara sebelah ayahnya atau ibu saudara sebelah ibunya.”
[4]
Ibn Hajar al-Asqalani menyatakan bahawa tiada ahli ilmu yang berselisih tentang larangan berkahwin dan menghimpunkan di antara seorang perempuan dan ibu saudaranya.
[5]
Di dalam riwayat yang lain daripada Abu Hurairah bahawa Nabi saw memperincikan lagi hukum ini. Nabi saw bersabda :
لَا تُنْكَحُ الْمَرْأَةُ عَلَى عَمَّتِهَا وَلَا الْعَمَّةُ عَلَى بِنْتِ أَخِيهَا وَلَا الْمَرْأَةُ عَلَى خَالَتِهَا وَلَا الْخَالَةُ عَلَى بِنْتِ أُخْتِهَا وَلَا تُنْكَحُ الْكُبْرَى عَلَى الصُّغْرَى وَلَا الصُّغْرَى عَلَى الْكُبْرَى
Maksudnya
:
 “Jangan dinikahi perempuan bersama ibu saudaranya. Juga jangan dinikahi ibu saudara bersama anak perempuan saudaranya. Begitu juga jangan dinikahi perempuan bersama dengan ibu saudara sebelah ibunya. Jangan juga dinikahi yang besar(ibu-ibu saudara sebelah ibu atau bapa) bersama dengan yang kecil dan juga yang kecil bersama yang besar.”
[6]
Melalui dua riwayat ini, jelas dan terang bahawa tidak boleh menikahi ibu saudara kepada isteri. Namun adakah pengharaman ini secara muabbad iaitu tidak boleh dikahwini selama-lamanya?. Para ulama secara keseluruhannya menyatakan bahawa pengharaman ini bukanlah pengharaman secara muabbad namun ia termasuk di dalam kategori muaqqat iaitu bersifat sementara yang mana ianya adalah disebabkan oleh faktor-faktor tertentu. Iaitu tidak boleh dinikahi selagi mana ikatan kita dengan isteri masih wujud.
Kaedah yang masyhur dalam kalangan fuqaha menyatakan :
يَحْرُمُ الْجَمْعُ بَيْنَ كُلِّ امْرَأَتَيْنِ بَيْنَهُمَا قَرَابَةٌ وَلَوْ كَانَتْ إِحْدَاهُمَا رَجُلًا لَم يجز لَهُ الزَّوَاج بِالأُخْرَى
Maksudnya
:
” Haram untuk menggabungkan (berkahwin sekaligus) di antara dua perempuan yang mempunyai pertalian. Jika salah satunya telah dikahwini tidak boleh mengahwini yang lain.”
Akan tetapi,
jika isteri meninggal dunia atau ditalakkan sehingga habis tempoh iddah. Maka pada saat itu, dibenarkan kepada untuk berkahwin dengan ibu saudara si isteri
 kerana tamatnya
mahram muaqqat
 (mahram sementara).
Hikmah di sebalik pengharaman ini telah dijelaskan oleh Nabi saw di dalam satu hadith yang diriwayatkan oleh Ibn Abbas R.Anhuma, katanya:
أَنّ رَسُولَ اللَّهِ صَلَّى اللَّهُ عَلَيْهِ وَسَلَّم َنَهَى أَنْ تُزَوَّجَ الْمَرْأَةُ عَلَى الْعَمَّةِ وَعَلَى الْخَالَةِ، وَقَالَ: إِنَّكُمْ إِنْ فَعَلْتُمْ ذَلِكَ قَطَعْتُمْ أَرْحَامَكُمْ
Maksudnya
:
 “Sesungguhnya Rasulullah saw melarang seorang lelaki dari mengahwini seorang perempuan bersama dengan ibu saudara sebelah ayah dan ibunya. Nabi bersabda : Jika kalian melakukan perkara demikian, kalian akan memutuskan hubungan kalian (iaitu sesama keluarga).”
[7]
Ianya membawa makna bahawa pengharaman tersebut jika dilanggar akan menyebabkan kacau bilau di dalam hubungan sesama keluarga.
Sheikh al-Maraghi berkata :
“Illah yang terdapat di dala larangan tersebut ialah boleh memutuskan silaturrahim yang mana Allah perintahkan untuk disambungkan.”
[8]
Hakikatnya
, pengharaman tersebut adalah kerana ingin menjaga hubungan kekeluargaan.
 Islam ingin menghalang daripada terlahirnya sifat hasad, kebencian dalam hubungan kekeluargaan tersebut.
Kesimpulannya, kami nyatakan bahawa
tidak boleh seseorang itu berkahwin dengan ibu saudara kepada isterinya selagi mana adanya ikatan di antaranya dengan isterinya.
 Jika isteri meninggal dunia atau ditalakkan sehingga habis iddah, maka pada ketika itu barulah dihalalkan ibu saudara kepada isteri saudara. Semoga Allah memberikan kita kefahaman yang benar dalam memahami agama ini.
Wallahua`lam.
Bertarikh: 20 Januari 2022 bersamaan 17 Jamadil Akhir 1443H

[1]
 Lihat
Kasyifah al-Saja
, hlm. 114
[2]
 Surah Al-Nisa’: 23
[3]

ibid
[4]
 Riwayat al-Bukhari (5108) dan Muslim(3506)
[5]
 Lihat
Fath al-Bari,
25/290
[6]
 Riwayat al-Tirmizi (1045), Abu Dawud (2065) dan al-Nasaie (3294)
[7]
 Riwayat al-Tabarani (11763) di dalam al-Mu’jam al-Kabir dan Ibnu Hibban (4116)
[8]
 Lihat
Tafsir al-Maraghi
, 4/217


#1162: Imam Membaca Mushaf Ketika Solat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum.  Mutakhir ini, saya melihat ramai imam tarawih membaca al-Quran ketika sembahyang tarawih dengan melihat mushaf. Sah atau tidak solatnya?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Dalam menjawab persoalan ini, saya nyatakan seperti berikut:
Oleh kerana fenomena bacaan al-Quran dengan melihat mushaf ketika solat biasanya berlaku pada bulan Ramadan ketika solat tarawih. Ini kerana sebahagian imam yang tid menghafaz al-Quran juga ingin membaca surah-surah yang panjang seperti al-Baqarah, al-Imran dan lain-lain. Juster persoalan timbul apakah hukum imam membaca surah tersebut ketika solat sambil melihat mushaf? Dalam masalah ini penulis mengemukakan pandangan ulama.
Mengikut mazhab al-Syafie dan Hanbali, hukumnya harus bacaan al-Quran daripada mushaf ketika solat. Imam Ahmad berpendapat tidak mengapa menjadi imam dalam keadaan melihat mushaf pada solat malam. Kemudian ditanya padanya berkenaan solat fardu? Jawabnya: “Aku tidak mendengar padanya sesuatu.”
Ditanya kepada Imam al-Zuhri berkenaan dengan hukum imam membaca surah tersebut ketika solat sambil melihat mushaf? Jawabnya: “Adalah mereka yang terbaik di kalangan kami membaca al-Quran dengan melihat mushaf.”
Dalam syarah Raudh al-Thalib oleh Syeikh Zakaria al-Ansari berkata: “Membaca dengan melihat mushaf sekalipun membalikkan lembarannya kadang-kadang tidaklah membatalkan solat kerana demikian itu sedikit dan tidak berterusan yang tidak dirasakan berpalingnya daripada solat. Tambahan pula sedikit daripada gerakan yang menyebabkan batal banyaknya jika disengajakan tanpa sebarang hajat maka hukumnya adalah makruh.
Mazhab Maliki memakruhkan bacaan daripada mushaf ketika solat fardu sama ada bacaan pada awalnya atau pertengahannya. Mereka membezakan pada solat sunat antara bacaan melihat mushaf ketika pertengahan solat dan pada awalnya. Mereka berpendapat hukumnya makruh ketika solat kerana menyibukkan dengannya. Sebaliknya jika hanya pada awal hukumnya harus tanpa makruh kerana dimaafkan pada yang sunat tidak pada yang fardu.
Abu Hanifah berpendapat batal solat sama ada melihat mushaf banyak atau sedikit, imam atau berseorangan. Dan mereka bertanya kepada Abu Hanifah sebab rosaknya solat. Lantas dijawab dengan dua sebab:
Menanggung mushaf dan melihatnya serta membalikkan lembaran kertas atau helaian adalah perbuatan yang banyak.
Bahawa hendaklah diajar daripada mushaf maka jadilah sebagaimana yang diajar daripada yang lain. Atas dasar ini tiada perbezaan antara yang diletak atau ditanggung disisinya. Dan yang pertama di atas ada perbezaan. Mengikut pendapat Abu Yusuf dan Muhammad, kedua- duanya murid kepada Imam Abu Hanifah, hukumnya adalah makruh bacaan daripada mushaf jika diniat mengikuti atau menyerupai dengan ahli al-Kitab. (Lihat
al-Mausu’ah al- Kuwaitiyah,
 22/14)
Semoga kita semua merasa lega dengan jawapan di atas dan seterusnya dapat menunauikan ibadat solat dengan yakin, terutamanya solat tarawih yang kita jalaninya. Doa kami agar Allah SWT kurniakan kepada kita penerimaan dalam ibadat seterusnya melayakkan kita menghuni syurga-Nya. Amin.
Bertarikh: 29 Mac 2023 bersamaan 7 Ramadhan 1444H


#1167: Zakat Dalam Bentuk Beras Atau Tunai

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Bolehkah zakat fitrah dikeluarkan dengan duit seperti Ringgit Malaysia, sedangkan saya baca kitab fiqh hendaklah dikeluarkan dalam bentuk beras atau makanan asasi sesebuah negeri?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Dalam menjawab persoalan di atas, saya mulakan dengan nas, daripada Abu Sa‘id al-Khudri R.A, katanya:
كُنَّا نُخْرِجُ زَكَاةَ الفِطْرِ صَاعًا مِنْ طَعَامٍ، أَوْ صَاعًا مِنْ شَعِيرٍ، أَوْ صَاعًا مِنْ تَمْرٍ، أَوْ صَاعًا مِنْ أَقِطٍ، أَوْ صَاعًا مِنْ زَبِيبٍ
Maksudnya:
“Kami mengeluarkan zakat fitrah berupa segantang makanan atau segantang barli atau segantang kurma atau segantang keju atau segantang kismis.”
Riwayat al-Bukhari (1506)
Ini adalah hukum asal tetapi para ulama muta’akhirin telah menqiyaskan kepada
qimah
atau nilai, bahkan ini telah diamalkan oleh semua Pusat Zakat Malaysia atau Majlis Agama Islam. Walaupun 20 tahun lepas atau lebih, zakat fitrah diberikan dengan beras yang dibawa kepada amil. Taqli ini berdasarkan kepada mazhab Hanafi dan ia amat relevan pada masa kini serta maslahat kepada pemberi zakat dan penerima zakat.
Mufti Mesir Dr. Syauqi ‘Allam dalam jawapannya berpendapat harus mengeluarkan zakat fitrah dengan mata wang. Ganti daripada gandum atau
sya’ir
(barli) bagi memberi kemudahan kepada fakir miskin dalam menunaikan hajat mereka.
Semoga jawapan ini dapat memberi kefahaman kepada kita semua.
Bertarikh: 30 Mac 2023 bersamaan 8 Ramadhan 1444H


#1182: Zakat Fitrah Pesakit Mental

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah zakat fitrah dikenakan kepada orang gila?
Jawapan:
Alhamdulillah, kami rafa’kan syukur kepada-Nya, selawat dan salam ke atas junjungan Nabi SAW, keluarganya, para sahabat dan mereka yang mengikut jejak langkahnya hingga Hari Kiamat.
Pada asalnya, orang gila tidak ditaklifkan. Hal ini berdasarkan adith Rasulullah SAW:
رُفِعَ الْقَلَمُ عَنْ ثَلاثَةٍ: عَنِ النَّائِمِ حَتَّى يَسْتَيْقِظَ، وَعَنِ الصَّبِيِّ حَتَّى يَحْتَلِمَ، وَعَنِ الْمَجْنُونِ حَتَّى يَعْقِلَ
Maksudnya:
“Tiga golongan yang tidak tercatat dosa dan pahala: orang yang tidur sehingga dia bangun tidur, kanak-kanak sehingga dia mimpi basah dan orang yang gila sehingga dia kembali berakal.
Sunan Abu Daud (4403)
Tetapi ini terkait dengan harta. Selama mana dia seorang Islam dan berharta, mengikut pendapat jumhur ulama, wajib zakat kepada mereka, termasuklah zakat fitrah. Inilah pendapat dalam mazhab Imam Malik, Imam Syafi’i dan Imam Ahmad. Dalil mereka berdasarkan nas al-Quran:
خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِم بِهَا وَصَلِّ عَلَيْهِمْ ۖ إِنَّ صَلَاتَكَ سَكَنٌ لَّهُمْ ۗ وَاللَّهُ سَمِيعٌ عَلِيمٌ
Maksudnya: “
Ambilah (sebahagian) dari harta mereka menjadi sedekah (zakat), supaya dengannya engkau membersihkan mereka (dari dosa) dan mensucikan mereka (dari akhlak yang buruk); dan doakanlah untuk mereka, kerana sesungguhnya doamu itu menjadi ketenteraman bagi mereka. Dan (ingatlah) Allah Maha Mendengar, lagi Maha Mengetahui.”
Surah al-Taubah (103)
Justeru, walinya hendaklah mengeluarkan zakat fitrah bagi pihaknya. Melainkan, jika dia dan juga walinya miskin dan tidak ada harta untuk menunaikan zakat.
Bertarikh: 30 Mac 2023 bersamaan 8 Ramadhan 1444H


#339 Bisikan Untuk Menceraikan Isteri

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Suami saya pada suatu malam menceritakan kerisauan dia selama ini, dengan berkata “ semenjak abang nikahi awak, abang terdengar bisikan untuk mentalakkan awak” Apakah jatuh talak selepas daripada penceritaan itu?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Sighah
(bentuk) lafaz talak secara asasnya terbahagi kepada dua iaitu:
Sighah
talak
Sarih
: iaitu talak yang dilafazkan dengan lafaz yang sememangnya masyhur dengan talak, seperti lafaz talak sendiri, perceraian, dan apa-apa perkataan yang sama erti dengannya.
Sighah
talak
kinayah
: setiap perkataan yang dilafazkan akan mengandungi makna talak dan makna lain.
Selain itu, para fuqaha’ tidak hanya berbincang dalam perbahasan lafaz ini daripada sudut bentuk yang dilafazkan. Turut dibincangkan tentang hal yang lebih luas seperti syarat-syarat sahnya untuk menjadi
mutalliq
iaitu pelafaz talak. Maka dalam hal ini dibincangkan bagaimana keadaan orang yang menyebut lafa talak. Apakah tujuan dia menyebutkan, samaada untuk pengajaran, penceritaan atau tujuan lain. Oleh itu disebutkan talak secara
ikhbar
atau penceritaan oleh Syeikh Wahbah al-Zuhaili:
يُشْتَرَطُ بِالاتِّفَاقِ القَصْدُ فِي الطَّلَاقِ: وَهُوَ إِرَادَةُ التَّلَفُّظِ بِهِ، وَلَا يُشْتَرَطُ فِي هَذَا الرُّكْنِ إِلَّا تَحْقِيْقَ المُرَادِ بِهِ، فَلَا يَقَعُ طَلَاقُ فَقِيهٍ يُكَرِّرُهُ، وَلَا طَلَاقُ حَاكٍ عَنْ نَفْسِهِ أَو غَيْرِهِ؛ لِأَنَّهُ لَمْ يَقْصِدْ مَعْنَاهُ، بَلْ قَصَدَ التَّعْلِيْمَ والحِكَايَةَ، ولَا طَلَاقُ أَعْجَمِيٍّ لُقِّنَ لَفْظَ الطَّلَاقِ بِلَا فَهْمٍ مِنْهُ لِمَعْنَاهُ. وَلا يَقَعُ طَلَاقُ مَرَّ بِلِسَانِ نَائِـمٍ أَوْ مَنْ زَالَ عَقْلُهُ بِسَبَبٍ لَمْ يَعْصِ بِهِ، وَيَلْغُو
Maksudnya:

Disyaratkan secara ittifaq (persepakatan para ulama’) al-qasd (niat) dalam talak. Iaitu keinginan untuk melafazkan dengan (perkataan) talak (dengan makna asal iaitu penceraian). Tidaklah disyaratkan al-qasd sebagai rukun melainkan untuk menentukan makna dari lafaz yang disebutkan itu. Tidak jatuh talak apabila seorang faqih (orang yang alim dalam fiqh) mengulang-ulang perkataan talak, dan tidak jatuh talak kepada orang yang menceritakan ke atas dirinya (kerana menceritakan semula lafaz talak orang lain) kerana tidak memaksudkan dari lafaz talak itu, pada makna asalnya, bahkan (faqih) tujuan menyebut lafaz talak untuk pengajaran, dan (orang yang menceritakan) tujuannya adalah untuk menceritakan. Tidak jatuh talak ke atas orang ajam (bukan bangsa arab) yang menyebut lafaz talak tanpa memahami maknanya. Tidak jatuh talak jika disebutkan orang yang sedang tidur, atau orang yang hilang akal (dengan sendiri) tanpa melakukan maksiat, maka (perkataan talak itu) dianggap sia-sia( tidak dijatuhkan hukum).
[1]
Berdasarkan persoalan di atas, masalah bisikan untuk melakukan maksiat sebenarnya telah berlaku pada Nabi Adam AS dan isterinya Hawa yang telah dihasut oleh Iblis untuk melanggar larangan Allah SWT. Hal ini sebagaimana firman Allah SWT:
Firman Allah SWT:
فَوَسْوَسَ لَهُمَا الشَّيْطَانُ لِيُبْدِيَ لَهُمَا مَا وُورِيَ عَنْهُمَا مِن سَوْآتِهِمَا وَقَالَ مَا نَهَاكُمَا رَبُّكُمَا عَنْ هَٰذِهِ الشَّجَرَةِ إِلَّا أَن تَكُونَا مَلَكَيْنِ أَوْ تَكُونَا مِنَ الْخَالِدِينَ
Maksudnya:

Setelah itu maka Syaitan membisikkan (hasutan) kepada mereka berdua supaya (dapatlah) ia menampakkan kepada mereka akan aurat mereka yang (sekian lama) tertutup dari (pandangan) mereka, sambil ia berkata: “Tidaklah Tuhan kamu melarang kamu daripada (menghampiri) pokok ini, melainkan (kerana Ia tidak suka) kamu berdua menjadi malaikat atau menjadi dari orang-orang yang kekal (selama-lamanya di dalam Syurga)”
[2]
Ibn Kathir dalam tafsirnya menyebut: Iblis merasa hasad kepada mereka berdua (Adam dan Hawa) dan berusaha dengan licik, menipu, dan menimbulkan perasaan was-was untuk mengelirukan dan mengindahkannya kepada mereka berdua bahawa pada pokok itu terdapat kenikmatan dan perkara yang baik.
[3]
Kami dapati masih ramai masyarakat di luar sana, yang diuji oleh Allah SWT dengan hal-hal seperti ini. Hal-hal seperti ini tidak boleh dipandang enteng dan dibiarkan berlarutan. Sesungguhnya masalah terdengar bisikan atau disebutkan di dalam bahasa arab sebagai
hadith al-
Nafs. Hal ini telah disebutkan di dalam hadith sepertimana yang diriwayatkan oleh Abu Hurairah RA, bahawa Nabi SAW bersabda:
إِنَّ اللَّهَ تَجَاوَزَ لأُمَّتِي عَمَّا وَسْوَسَتْ أَوْ حَدَّثَتْ بِهِ أَنْفُسَهَا، مَا لَمْ تَعْمَلْ بِهِ أَوْ تَكَلَّمْ
Maksudnya:
Sesungguhnya Allah mengampunkan umatku terhadap apa-apa yang dibisikkan kepada mereka dari perasaan was-was, ataupun monolog-monolog di dalam diri mereka selama mana mereka tidak melakukannya atau berkata-kata
.
[4]
Jelas, bahawa bisikan atau suara-suara yang didengari itu tidak memberikan apa-apa kesan dan tidak dikira selagi mana tidak dilafazkan dengan kata-kata atau perbuatan.
Para ulama menjelaskan terdapat enam keadaan suami yang melafazkan talaq secara sarih tidak menjatuhkan talaq:
Orang yang tidur
Orang yang gila
Orang yang
sabq al-lisan
 (terlepas cakap).
Orang yang memanggil; iaitu jika seseorang itu memiliki isteri yang bernama “Taliq” yang bermaksud orang yang diceraikan.
Penggunaan lafaz yang tidak difahami
Dipaksa dan mabuk atas sebab uzur
Sebagai kesimpulan,
kami berpendapat secara hukumnya, talak tidaklah terjatuh kerana penceritaan semula. Ini kerana ketika suami yang bertanya menyebut lafaz itu dengan niat bercerita, bukanlah untuk melafazkan talak ke atas isterinya.
Untuk merawat masalah yang berkaitan dengan bisikan-bisikan, marilah kita mengamalkan amalan-amalan seperti membaca ayat suci al-Quran untuk mengelakkan dari gangguan syaitan serta bisikan-bisikan yang hadir untuk meragukan manusia. Antaranya, dengan mengamalkan surah al-Nas yang di dalamnya terdapat ayat yang memohon perlindungan daripada keraguan di dalam jiwa:
قُلْ أَعُوذُ بِرَبِّ النَّاسِ (1) مَلِكِ النَّاسِ  (2)إِلَٰهِ النَّاسِ(3)  مِن شَرِّ الْوَسْوَاسِ الْخَنَّاسِ  (4)الَّذِي يُوَسْوِسُ فِي صُدُورِ النَّاسِ (5) مِنَ الْجِنَّةِ وَالنَّاسِ
Maksudnya:
“(Aku berlindung) daripada kejahatan bisikan al-Khannas, Yang melemparkan bisikan dan hasutannya ke dalam hati manusia.  (Iaitu pembisik dan penghasut) dari kalangan jin dan manusia”
[5]
Ibn Kathir menjelaskan: Dalam Surah al-Nas ini, terdapat tiga daripada sifat-sifat Tuhan iaitu: ‘رَبِّ النَّاسِ’ – ‘مَلِكِ النَّاسِ’ – ‘إِلَٰهِ النَّاسِ’. Inilah Allah sebagai Pemelihara, Allah sebagai Raja, dan Allah sebagai Tuhan yang berhak disembah. Dia adalah pemelihara segala sesuatu, penguasa dan Tuhan yang berhak disembah. Segala sesuatu diciptakan untuk-Nya, dikuasai oleh-Nya dan menjadi hamba-Nya.
Orang beriman yang memohon perlindungan telah diperintahkan agar memohon perlindungan kepada Allah yang mempunyai sifat-sifat ini, daripada kejahatan bisikan syaitan yang bersembunyi, iaitu syaitan yang ditugaskan untuk menggoda manusia. Sesungguhnya, tidak ada seorang pun daripada keturunan Adam kecuali dia mempunyai qarin (pendamping) yang mendorongnya supaya melakukan perkara keji dan membuat khayalan padanya. Orang yang terpelihara adalah orang yang dipelihara oleh Allah SWT.
[6]
Bisikan was-was itu dinyatakan berada di dalam dada manusia, kerana sudah lazim dalam bahasa orang Arab mengatakan bahawa gurisan jiwa itu ada di dalam hati, sedang hati itu berada di dalam dada.
[7]

Selain itu, kami cadangkan juga untuk membaca doa-doa sebagai memohon kebaikan dan kebahagian di dalam rumah tangga, seperti:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Semoga Allah memberikan kita kefahaman yang baik segala apa yang disyariatkan Allah SWT. Amin.
Wallahua`lam.
Bertarikh: 20 Januari 2022 bersamaan 17 Jamadil Akhir 1443H
[1]
 Lihat
al-Fiqh al-Islami wadillahtuhu,
9/6886
[2]
 Surah al-A’raf : 20
[3]
 Lihat
Tafsir al-Quran al-’Azim
,
 3/397
[4]
 Riwayat Al-Bukhari (6664)
[5]
 Surah al-Nas: 1-6
[6]
 Lihat
Tafsir al-Quran al’Azim
,
6/715
[7]
 Lihat
Tafsir al-Maraghi
,
15/7748


#340 Bersentuhan Dengan Datuk Mertua Tiri

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah isteri saya dengan datuk tiri saya dikira mahram dan bolehkah mereka bersalaman?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Mahram dari sudut istilah para fuqaha’ bermaksud: ‘’Seseorang yang diharamkan untuk kita berkahwin dengannya dan pengharamannya tersebut adalah dalam bentuk al-ta’bid (selama-lamanya) dengan sebab yang mubah bukan kerana kemuliaannya dan bukan juga kerana terdapat penghalang yang boleh hilang’’.
[1]
Penjelasan berkenaan dengan golongan yang dianggap sebagai mahram ini ada dinyatakan dalam firman Allah SWT :
حُرِّمَتْ عَلَيْكُمْ أُمَّهَاتُكُمْ وَبَنَاتُكُمْ وَأَخَوَاتُكُمْ وَعَمَّاتُكُمْ وَخَالَاتُكُمْ وَبَنَاتُ الْأَخِ وَبَنَاتُ الْأُخْتِ وَأُمَّهَاتُكُمُ اللَّاتِي أَرْضَعْنَكُمْ وَأَخَوَاتُكُم مِّنَ الرَّضَاعَةِ وَأُمَّهَاتُ نِسَائِكُمْ وَرَبَائِبُكُمُ اللَّاتِي فِي حُجُورِكُم مِّن نِّسَائِكُمُ اللَّاتِي دَخَلْتُم بِهِنَّ فَإِن لَّمْ تَكُونُوا دَخَلْتُم بِهِنَّ فَلَا جُنَاحَ عَلَيْكُمْ وَحَلَائِلُ أَبْنَائِكُمُ الَّذِينَ مِنْ أَصْلَابِكُمْ وَأَن تَجْمَعُوا بَيْنَ الْأُخْتَيْنِ إِلَّا مَا قَدْ سَلَفَ ۗ إِنَّ اللَّهَ كَانَ غَفُورًا رَّحِيمًا
Maksudnya:

Diharamkan ke atas kamu ibu-ibu kamu, anak-anak perempuan kamu, adik beradik perempuan kamu, ibu-ibu saudara kamu (dari sebelah bapa), ibu-ibu saudara kamu (dari sebelah ibu), anak-anak saudara perempuan kamu (dari sebelah adik beradik lelaki kamu), anak-anak saudara perempuan (dari sebelah adik beradik perempuan kamu), ibu-ibu susuan kamu, adik-beradik perempuan susuan kamu, ibu-ibu kepada isteri-isteri kamu, anak-anak perempuan kepada isteri kamu yang telah kamu setubuhi. Sekiranya kamu belum bersetubuh dengan mereka maka tidak ada dosa ke atas diri kamu. Dan isteri-isteri kepada anak-anak lelaki kandung kamu (menantu perempuan), dan (perbuatan) menghimpunkan antara dua adik beradik perempuan melainkan apa yang telah berlaku pada masa dahulu. Sesungguhnya Allah Maha Pengampun lagi Maha Penyayang.
[2]
Pengharaman berkahwin dengan wanita tertentu terbahagi kepada dua. Yang pertama ialah
Muabbad
 iaitu haram untuk bernikah selama-lamanya. Yang kedua ialah
tahrim muaqqat
 iaitu haram berkahwin buat sementara waktu disebabkan ada faktor-faktor yang menghalang. Jika ia tetap dilakukan maka ia tergolong di dalam akad yang batil dan tidak sah pernikahan tersebut.
Datuk mertua tiri boleh didefinisikan sebagai nenek kepada suami, si isteri itu berkahwin dengan lelaki lain yang menjadi datuk tiri kepada si suami. Ini bermakna nenek mertua kandung itu berkahwin dengan lelaki lain. Justeru ia menjadi datuk mertua tiri kepada si isteri.
Di dalam ayat di atas,
tidak dimasukkan kedudukan isteri kepada anak tiri sebagai mahram mu’abbad (kekal).

Ini termasuklah isteri kepada cucu tiri.
 Maka, hubungan mereka dianggap mahram mu’aqqat (sementara) dan boleh berkahwin keduanya jika bercerai atau kematian pasangan. Perlu diperhatikan juga, jika cucu tiri berkenaan mendapat anak perempuan, maka hukum cicit tiri dengan moyang tiri adalah mahram kerana cicit tiri itu dianggap
rabibah
 berdasarkan potongan ayat di atas:
وَرَبَائِبُكُمُ اللَّاتِي فِي حُجُورِكُم
Maksudnya
:
dan anak-anak tiri yang dalam pemuliharaan kamu dari isteri-isteri yang kamu telah campuri.
[3]
Berdasarkan persoalan di atas,
seorang perempuan dengan datuk mertua tiri adalah bukanlah mahram, maka haram hukumnya bersentuhan tanpa lapik melainkan kerana hajat seperti perubatan dan lain-lain.
 Begitu juga hukum bersalaman, maka haram juga hukumnya. Pengecualian jika keduanya bersalaman dengan lapik, dengan syarat aman daripada fitnah.
[4]
Semoga Allah SWT memberi kefahaman kepada kita dalam mengamalkan segala suruhan dan menjauhi segala larangan-Nya. Amin.
Wallahua`lam.
Bertarikh: 20 Januari 2022 bersamaan 17 Jamadil Akhir 1443H
[1]
 Lihat
Kasyifah al-Saja
, hlm. 114
[2]
 Surah Al-Nisa’: 23
[3]

ibid
[4]
 Lihat
Nihayah al-Muhtaj
, 3/188